
S'ENSUYT  PLUSIEURS 
BELLES   CHANSONS   NOUVELLES 


I.   CHANSON   NOUVELLE 


Faicte  sur  le  temps  qui  court.  Et  se  chante 
sur  le  chant  :  Quand  je  fus  prins  devant 
Peronne. 

ïl  acMendra  de  grands  merveilles, 

Et  qui  vivra  il  les  verra  ; 

Il  n'en  fut  oncques  de  pareilles,  J 

Mais  je  ne  sçay  quand  ce  sera; 

Les  maladies  seront  subtilles, 

Si  mourrons  sur  ces  entrefaictes; 

L'an  qui  vient  nous  en  serons  quittes, 

Nos  provisions  seront  faictes. 

Il  doit  courre  une  maladie 
Fort  mauvaise  selon  qu'on  dict, 
Car  le  pauvre  homme  qui  mendie 
Sera  bannv  de  tout  crédit  ; 


CHANSONS 

Pauvres  gens  qni  n'auront  nuls  vivres 
Et  ne  pourront  d'argent  finer, 
Ainsi  qu'on  trouve  en  plusieurs  livres 
Auront  licence  de  jeusner. 

Les  femmes  yront  aux  bancquets 
Et  aux  f estes  souventes  fois  ; 
Là  seront  chargées  de  paquets 
Qu'il  conviendra  porter  neuf  moys  ; 
Et,  quand  on  s'en  déchargera, 
Comme  de  coustume  l'on  a, 
Le  mary  franchement  croira 
Que  le  paquet  à  luy  sera. 

Juing  sera  un  très  mauvais  moys  : 
Chiens  en  amaigrissent  en  Baulce  ; 
Mieulx  vault  menger  le  jour  sept  foys 
Rosty,  bouilly  et  bonne  saulce  ; 
En  juillet,  quoy  que  vins  soient  chers, 
On  benvra  fort,  car  il  fait  chault. 
A  gens  qui  boivent  volontiers 
Cest  grand  pitié  quand  argent  fault. 


II.   CHANSON 

Doulce  mémoire  en  plaisir  consommée,  (bis) 
O  siècle  heureux  qui  cause  tel  sçavoir. 
La  fermeté  de  nous  deux  tant  aymée,  (bis) 
Qui  à  noz  maulx  a  sçeu  si  bien  pourvoir 
Or  maintenant  a  perdu  son  pouvoir;  (bis) 
Rompant  l'ebat  de  telle  espérance 
Servant  d'exemple  à  tous  piteux  à  veoir  (bis) 
Einy  le  bien,  le  mal  soubdain  commence 
Le  mal  soubdain  commence. 

III.  RESPONCE  DE  LA  DICTE  CHANSON. 

Finy  le  bien,  le  mal  soubdain  commence, 

Tesmoingz  en  moy  sont  malheurs  qu'on  peut  veoir, 

Car,  tout  le  bien  trouvé  par  l'espérance, 

Le  mal  nous  l'a  remis  en  son  pouvoir; 

O  tant  d'ennuy  qui  as  voulu  pourveoir 

De  varier  sa  fermeté  aymée 

Il  auroit  bien  qui  sçauroit  ton  sçavoir 

Doulce  mémoire  en  plaisir  consommée. 


IV.  AULTRE  CHANSON  NOUVELLE. 

Il  etoit  une  fillette 
Qui  vouloit  sçavoir  le  jeu  d'amour;  / 

Un  jour  la  trouvay  seulette,  - 
Je  luy  en  montray  deux  ou  trois  tours  -, 

Après  avoir  senty  le  goust 

Elle  me  dit  en  riant  : 
Le  premier  coup  my  sembla  court 
Mais  la  fin  my  semble  friant. 

Elle  me  dit  :  Recommencez. 

Je  luy  dis  :  Vous  me  tentez, 

Laissez -moy,  petite  garce, 

Vous  avez  grand  tort. 
Et  quand  ce  vint  à  sentir  le  doulx  point, 
Vous  l'eussiez  vu  moulvoir  si  doulcement 
Que  son  los  cœur  en  tremble  fais  et  poinct  ; 
Mais,  dieu  mercy,  c'estoit  un  doulx  tourment. 

Le  soir  d'après,  la  fillette 
A  veu  en  la  lune  sou  decours. 

Elle  a  mandé  Marionette 
Triant  qu'elle  lui  donnai  seeonra; 

Et  qu'elle  estoit  en  grand  amours: 
Devant  le  dieu  d'amour  priant 
A  deux  gcnoulx  le  requérant. 

Qu'est-ce,  m'amye  que  voulez  ? 
Venez,  mon  amy,  venez, 
Venez  que  je  vous  embrasai 

Jusques  à  la  mort, 
Et  nous  boutons  nez  à  nez 
Et  nous  joignons  près  à  près, 
Ticque,  tocque,  ticque,  tacque, 

A  grands  coups  bien  fort. 

Mais,  sur  la  tin,  ainsi  qu'on  sedegoyse, 
Souffrir  ne  veult  aultre  deportement. 


Mais,  dieu  mercy,  il  luy  fut  bien  advis 
Qu'il  en  sortit  mouillé,  mais  aizement. 

Au  bout  de  neuf  mois,  la  fillette 
A  vu  son  ventre  à  rebours  ; 
Elle  a  mandé  une  sage  femmette 
A  qui  a  compté  ses  doulours  ; 

La  requérant  à  deux  genoulx, 
Syavoir  si  elle  est  grosse  d'enfant  ? 
Il  est,  dit-elle,  tout  frétillant 

Elle  se  prind  à  crier  : 
A  qui  le  doibs-je  laisser  ? 

Baillez  l'enfant  à  son  père 
On  luy  feroit  tort  ; 

11  est  assez  sur  la  mère 

Je  ne  le  puis  recouvrer  ; 

Je  sens  le  mal  qui  m'approche 
J'en  souffrirai  mort. 

La  sage  femme  luy  va  dire  en  ce  poinct 
Vous  souvient-il  qu'il  entra  aisément  ? 
Priez  Dieu  qu'il  vienne  au  sortir 
Qu'il  en  sorte  aussi  joyeusement. 
Fille  qui  prend  son  plaisir 
Et  ne  veult  le  mal  souffrir 
S'elle  ne  prend  en  patience 
Je  dis  quelle  a  tort. 

Mais  quand  ce  vint  à  son  enfantement 
Elle  se  prind  a  crier  haultement  ; 
La  sage  femme  luy  va  dire  en  ce  poinct  : 
Priez  Jésus  le  requérant  ainsi. 

Quand  vous  feistes  cecy 
Vous  ne  disiez  point  ainsi. 
Vous  recordiez  vos  amourettes 
Tous  deux  par  accord. 

Mais  quand  ce  vint  à  son  relèvement 
De  sa  chambre  elle  s'en  va  sortir, 
Droict  à  l'église  la  chandelle  portant 
Priant  Jésus  et  tous  les  saincts  aussi. 
Filles  qui  vous  faictes  fourbir 
Et  qui  aimez  le  deduict, 
Si  elle  ne  gagne  la  v...le 
On  luv  fera  tort. 

V.  AULTRE   CHANSON    NOUVELLE 
On  dict  que  le  mal  de  dents. 


Cest  une  maladie  diverse 
La  douleur  que  mon  cœur  sent, 
Encore  est-elle  plus  perverse  ; 
Si  je  ne  tombe  à  la  renverse 
Je  sens  bien  que  je  mourray, 
Enne,  enne,  enne,  vray  Dieu,  enne, 
Las  que  feray-je  ?  je  ne  sçay. 

Mon  père,  mariez-moy, 
Ou  je  suis  fille  perdue. 
Se  vous  ne  me  mariez, 
Il  me  fauldra  courir  la  rue, 
Soit  en  chemise  ou  toute  nue 
Faisant  du  pis  que  je  pourray. 
Enne,  etc. 

Mon  père  m'a  voulu  marier 
A  ung  garçon  de  village, 
Ma  mère  luy  va  disant 
Que  je  ne  suis  point  en  aage, 
Et  voylà  de  quoy  j'enrage 
Qu'on  ne  me  venlt  pas  marier, 
Enne,  etc. 

Ma  mère  a  passé  sa  douleur 
Et  je  n'ay  pas  passé  la  mienne, 
Maintenant  je  suis  en  valeur 
S'il  plaist  à  Dieu  que  je  parvienne. 
Par  mon  serment  si  je  n'engaigne 

Je  m'en  feray  tant  donner, 


Quant  mon  amy  me  vient  voir 
II  me  baise  et  si  m'acolle, 
Lors  on  peut  bien  apercevoir 
Que  je  voys  à  son  eseole. 
Il  me  donne  une  bricole 
Cinq  ou  six  coups  sans  se  lasser, 
Enne,  etc. 

Quant  mon  mary  vient  du  boys 
Il  me  bat  et  si  me  housse, 
J'aymeroys  mieux  cent  mille  foys 
Qu'il  me  donnast  une  secousse, 
Et  que  de  luy  je  fusse  escousse 
Cinq  ou  six  fois  sans  débrider. 
Enne,  etc. 

Si  j'avoys  un  amoureux 
Las  qui  fust  bien  à  ma  grâce, 
M 'amour  je  luy  donneroys, 
Mais  que  de  bon  cueur  il  m'aymasse, 
Mais  que  de  bon  cueur  il  m'aymasse, 
Et  qui  fust  mignon  et  gay. 
Enne,  etc. 

Mon  père  si  m'a  deffendu 
Qu'à  mon  amy  point  ne  parlasse, 
J'aymeroys  mieux  qu'il  feust  pendu, 
Il  ne  m'en  chault  de  sa  menasse  ; 
Mon  amy  est  de  telle  grâce, 
Il  est  toujours  mignon  et  gay. 
Enne,  etc. 

Rossignolet  du  boys  joly 

Qui  chante  l'amoureux  ramage, 


10  CHAI 

Vu-t'en  dire  à  mon  amy 
Que  pour  luy  je  demeure  en  gage, 
Et  si  bien  tost  ne  me  desgage, 
Soubdainement  je  mourray. 
Enne,  etc. 

Celle  qui  feist  cette  chanson 
Ce  fut  une  jeune  commère. 
Qui  du  jeu  d'amour  la  façon 
Enfin  trouva  comme  sa  mère, 
La  chose  trouvoit  fort  amere 
Qu'on  ne  la  vouloit  marier. 
Enne,  enne,  enne,  vray  Dieu,  enne, 
Las  que  feray-je?  je  ne  sçay. 


VI.  AULTEE  CHANSON  NOUVELLE 

Entre  vous  filles  qui  aymez, 
X'aymez  point  que  de  mesure, 
Et  vous  gardez  des  petits  pieds, 
Car  ils  font  rompre  la  ceinture  ; 
Les  petits  pieds  sont  de  nature, 
Ils  m'ont  fait  le  rentre  lever; 
Ils  m'ont  fait  rompre  la  ceinture 
En  me  cuydant  un  peu  serrer. 

Que  mauldicts  soient  les  petits  pieds 
Qu'ils  ne  sont  faicts  en  mariage, 
Se  n'eust  esté  les  petits  pieds, 
J'eusse  encore  en  mon  pucellage. 
Adieu,  m'en  voye  au  verd  bocage 
Ouyr  le  rossignol  chanter, 
De  là  m'en  voye  en  Italie, 
Je  ne  sçay  quand  je  reviendra}- 

Quoi  mon  amy,  si  tu  t'en  vas, 
Comment  en  as-tu  le  courage? 
Tu  as  eu  ma  grande  beauté 
Aussi  as-tu  mon  pucellage. 
Adieu,  m'en  voye  au  verd  bocage 
Ouyr  le  rossignol  chanter, 
De  là  m'en  voye_en._  France  la-jolye, 
Je  ne  sçay  quand  je  reviendray. 

Adieu  mes  sœurs,  adieu  mes  frères, 
Priez  pour  moy,  je  vous  en  prie, 
Car  je  croy  que  je  vais  mourir. 


En  regrettant  la  rusterie 
Que  j'ay  faict  avec  mon  amy. 

Mauldicts  soient  les  envieulx 
Qui  sur  moi  ont  envie, 
Si  n'eust  esté  les  envieulx 
Je  fusse  encore  avec  ma  mie  ; 
En  demandant  soûlas  à  vie 
De  mener  joye  et  plaisir, 
En  regrettant  la  rusterie 
Que  j'ay  faict  avec  mon  amy. 


VII.  CHANSON  NOUVELLE 

de  la  bonne  vinée  et  se  chante  sur  le  chant 
Helas!  que  vous  a  fait  mon  cueur. 

François,  Espaignols  et  Flamands, 
Re jouissez-vous  en  tous  lieux, 
Et  que  chacun  boive  d'autant 
Affin  d'avoir  le  cueur  joyeulx  ; 

Las!  vous  estes  bien  malheureux, 

Se  n'avez  suffisance, 
Car  j'avons  pour  nous  resjouir 

Pleine  vinée  en  France. 

Boys  tortu,  nous  te  remercions 
D'avoir  si  bien  fructifié; 
Nous  avons  pour  escu  le  poinsson 
De  bon  vin  tout  purifié  ; 
Nous  avons  vivres  à  plaisir, 

Bleds  en  grande  habondauce  ; 
Car  j'avons  pour  nous  resjouir 

Pleine  vinée  en  France. 

Où  sont  ces  gallants  altérés 
Qui  boivent  si  très- volontiers, 
Vins  sont  en  tous  lieux  affrétez 
A  ung  liard  ou  à  deux  deniers; 
Venez-y  tous,  bons  pionniers, 

Et  faictes  diligence, 
Car  j'avons  pour  nous  resjouir 

Pleine  vinée  en  France. 

Rendons  grâces  au  divin  Roy 
Qui  nous  a  donné  tant  de  biens, 
Car  de  deux  ans,  comme  je  croy, 
Nous  n'y  aurons  faulte  de  riens, 
Veu  que  sans  luy  ne  pouvons  riens; 

Faisons  luy  révérence, 
Car  j'avons  pour  nous  resjouir 

Pleine  vinée  en  France. 

Dieu  doint  au  noble  roy  Françoys 
Joye  et  bonne  prospérité, 
Et  à  tous  bons  princes  courtoys 
Avoir  paix  et  tranquillité, 

Bonne  amour  et  fidélité 
Sans  avoir  différence, 

Car  j 'avons  pour  nous  resjouir 
Pleine  vinée  en  France. 

Demandons  à  Dieu  paradis, 
Plus  aultre  chose  ne  nous  fault, 
Et  le  servons  en  faicts  et  dis, 
Si  nous  voulons  monter  là  haut  ; 
Ainsi  nous  aurons  sans  déffault 

Paradis  sans  doubtance, 
Car  j 'avons  pour  nous  resjouyr 

Pleine  vinée  en  France. 


VIII.  AULTRE  CHANSON  NOUVELLE 

A  qui  me  doibs-je  retirer, 
Puis  que  mon  amy  m'a  laissée; 
Jour  et  nuict  ne  fais  que  pleurer 
Comme  pauvre  déconfortée  ; 
Puis  bien  mauldire  la  journée 
Qu'onques  jamais  l'aimay  sy  fort; 
Je  suis  pauvre  déconfortée, 
Je  vous  prometz  qu'il  a  grand  tort. 

A  tout  le  moins  se  m'eust  parlé 

Ou  dict  adieu  pour  récompence, 

Ou  bien  que  je  l'eusse  accolé, 

Ce  m'eust  esté  grande  allégeance. 

Le  cueur  me  part  quand  bien  j'y  pence 

Et  suis  preste  à  trespasser; 

Il  m'a  faict  une  grande  offence 

S'il  n'a  désir  de  retourner. 

Quand  vint  au  soir  à  mon  coucher 
Au  cueur  me  vint  une  peDsée. 

Ne  me  puis  tenir  de  plourer, 
Quant  je  vis  la  chance  tournée; 
Je  vouldrois  n'avoir  esté  née, 
Puis  que  j 'ay  perdu  mon  amy, 
Ou  que  je  fusse  trépassée, 
Je  croy  qu'il  en  seroit  marry. 

Filles  qui  voulez  faire  amy, 
Las  !  regardez  ma  destinée; 
[Ne  le  prenez  pas  si  joly 
\Q-u'il  vous  laisse  seule  esgarée. 
Je  luy  avois  mamour  donnée 
En  pensant  avoir  bien  choisy; 
Mais  il  m'a  laissée  esgarée, 
Pauvre  fillette  sans  amy. 

J'avois  en  luy  tout  mon  cueur  mis, 

Le  voyant  à  ma  fantaisie, 

Car  autrefois  m'avois  promis 

Qu'il  n'auroit  jamais  d'aultre  amye. 

S'il  est  ainsi,  Dieu  vous  doint  vie 

Et  grâce  de  bien  revenir, 

Car  moy  qui  suis  la  doulce  amye, 

Je  n'attens  chance  de  mourir. 

Si  fortune  vouloit  souffrir 
Ung  beau  matin  à  la  rosée, 
Pour  lui  racompter  ma  pensée 
Que  je  parlasse  à  mon  amy, 
Las  !  j'en  serois  fort  allégée 
Et  m'osteroit  d'ung  grand  soucy; 
Mais  puis  que  si  tost  m'a  laissée, 
Je  croy  qu'il  m'a  mise  en  oubly. 

Amours,  ennuicts  me  font  mourir, 
Amy,  puis  qu'il  faut  que  le  die, 

Quand  j'ay  de  toi  le  souvenir 
Je  suis  en  grand  mélancolie. 
Hélas  !  amy,  je  te  supplie 
Que  tu  ayes  de  moy  mercy, 
Car  si  pitié  n'as  de  ta  mye, 
Le  cueur  auras  trop  endurcy. 

Au  boys  de  dueil  je  m'en  iray 
Pour  y  laisser  réjouissance, 
Un  ruisseau  de  larmes  feray 
Mettant  joye  en  oubliance; 
En  ressemblant  à  turterelle 
Qui  a  le  cueur  triste  et  marry, 
Quand  elle  a  perdu  sa  pareille 
Sur  branche  seiebe  va  mourir. 

Le  noir  il  me  convient  choisir 
Sur  toute  couleur,  pour  livrée, 
Puis  que  j'ay  perdu  mon  amy, 
Celluy  qui  m'avoit  tant  aimée. 
De  douleur  suis  quasi  pasmée, 
Tant  a  navré  mon  pauvre  cueur. 
Je  quitte  le  bleu  pour  livrée, 
Aussi  toute  belle  couleur. 

Adieu  plaisir,  adieu  soûlas, 
Adieu  toute  réjouyssance, 
Plus  ne  puis  avoir  de  soûlas, 
Car  j'ay  perdu  mon  espérance. 
En  luy  avois  ma  confiance, 
Croyant  à  sienne  bonnesteté, 
Je  ne  luy  feis  jamais  offence, 
Par  quoy  il  me  dust  délaisser. 

Rossignolet  du  boys  joly 

Qui  chante  au  boys  sous  la  ramée, 

Va-t'en  dire  à  mon  bon  amy 
Que  pour  luy  suis  en  grand  parée, 
Et  qu'il  m'assigne  la  journée 
Et  l'heure  qu'il  doit  revenir, 
Car  oncques  nulle  femme  née 
N'eut  tant  de  mal  pour  son  amy. 

Qui  a  faicte  cette  chanson, 
Ça  esté  une  jeune  fille 
En  pensant  à  son  bon  amy, 
Dedans  Lyon  la  bonne  ville. 
Tousjours  vis  en  mélancolie, 
De  doubte  qu'elle  a  de  son  amy 
Qu'il  ne  fasse  une  aultre  amie 
En  un  aultre  estrange  pays. 


IX.   CHANSON  NOUVELLE 

Faicte  par  un  gentilhomme  estant  prisonnier. 
Et  se  chante  sur  le  chant  :  Quant  V Empereur 
de  Rome  arriva  dans  Paris. 

Voulez  ouyr  la  complaincte 

De  paovres  prisonniers 

Qui  sont  en  la  prison 

Si  paovrement  traictez, 
Considérez  qu'ilz  ont  de  mal 

Et  aussi  du  martire; 
Le  cas  de  quoy  on  les  mescroit 

Ne  le  firent  en  leur  vie. 

Tous  les  soirs  à  neuf  heures 
On  nous  vient  visiter; 
Chardon  tient  la  chandelle, 
Jehan  de  L'Estre  les  clefz, 

En  nous  disant,  reconfortant, 

Enfans,  prenez  courage, 
Et  si  vous  veoir  s'en  a  grevé 

Le  long  de  la  muraille. 

Helas  !  monsieur  le  juge, 

Qui  les  procès  jugez, 

Quant  jugerez  un  homme, 

Regardez  que  ferez  : 
Des  faulx  tesmoingz  ont  controuvé 

Contre  nous,  paovres  vis; 
Las  !  s'ils  osoient  ou  s'ils  pouvoiem. 

Nous  feroient  perdre  la  vie. 

Et  prisonnier  je  suis 

Traicté  bien  durement, 

Fermé  entre  deux  huys 

Couché  bien  durement, 
Du  pain,  de  l'eau,  me  vont  donnant. 

Ce  m'est  chose  bien  dure, 
Et  si  me  viennent  regarder 

Si  j'ay  point  la  ferrure. 

Helas  !  monsieur  le  juge, 

Despechez  vistement 

Les  paovres  prisonniers 

Que  tenez  longuement. 
Considérez  qu'ils  ont  du  mal 

Et  aussi  du  martire 
Le  cas  de  quoy  on  les  mescroit 

Ne  l'ont  f  aict  en  leur  vie. 
» 

Si  j'avois  bonne  bourse 

Et  faveur  quant  et  quant, 

J'aurois  bonne  espérance 

De  sortir  vistement, 

Considérez,  las  !  que  ferez 
L'homme  mort  à  vie; 

Mais  je  n'ay  pas  rray  dire,  helas  ! 
La  bource  bien  garnie. 

Las  !  j'ay  le  cueur  bien  triste 

Et  aussi  bien  dolent; 

Ne  puis  mener  ma  mye 
,  Jouer  dessus  les  champs. 
Ung  temps  viendra,  que  la  tiendray 

Entre  mes  bras  bien  nue, 
Et  la  menray  au  boys  jouer 

Au  boys  soubz  la  verdure. 

Ceste  chanson  fut  faicte 
Cinq  cent  quarante  et  un 
En  une  tour  infecte 
Où  n'y  a  que  deshonneur. 

Ras  et  souris  y  font  leur  ny; 
Les  poulz  s'y  vont  retraire. 

Nobles  chestiens  considérez 
Prisonniers  ont  affaire. 


X.  CHANSON   NOUVELLE 

Sur  la  prinse  du  chasteau  de  Villeine  au  pays 
de  Pymont,  et  se  chante  sur  le  chant  de  : 
Quand  je  partismes  de  Gruysejpar  ung  lundy 
matin. 

Monsieur  de  Montejan, 
Hardy  comme  ung  lyon, 
A  triumphé  en  armes 
Estant  delà  les  nions, 

En  attendant  les  ennemis, 

Désirant  les  combattre, 
Dont  il  estoit  accompagné 

De  deux  cents  hommes  d'armes. 

Il  a  faict  assavoir 
A  monsieur  le  Dauphin 
Qu'il  avoit  entreprise 
Dessus  ses  ennemys, 
Dessus  ses  ennemys, 
Désirant  les  combattre; 
A  donc  il  luy  a  envoyé 

Bien  deux  cents  hommes  d'armes. 

L'entreprinse  fut  faicte 
De  Montejan  aussi, 
Gens  de  pied  en  bon  ordre, 
Gens  de  cheval  aussi, 
Marchant  toute  la  nuict 
A  travers  la  rosée, 
En  attendant  le  jour 
La  clere  matinée. 

La  nuict  leur  est  faillie, 

Le  jour  leur  est  venu, 

Au  chasteau  de  Villeine 

Ils  sont  trestous  venus 
En  envoyant  heraulx  devant 

Veoir  s'ilz  se  veulent  rendre. 
A  donc  ilz  leur  ont  respondu 

Qu'ils  tiendroient  leur  puissance. 

L'entreprinse  feut  faicte 
Par  monsieur  le  Dauphin, 
Presens  nostre  Grand-maistre 
Et  Montejan  aussi 

De  saluer  noz  ennemys 

A  coups  d'artillerie  ; 
A  donc  une  bresche  fut  faicte 

Dont  ils  eurent  du  pire. 

Les  trompettes  sonnèrent 
Et  les  tambours  aussi, 
Se  jectent  à  la  bresche 
Tuant  nos  ennemys. 

Entrant  dedans  bien  fermement 
Prindrent  leur  capitaine, 

Qui  fut  pendu  soubdainement 

Sans  en  faire  aucune  enqueste. 

Prions  Dieu  et  sa  mère 
Pour  le  bon  Roy  Françoys 
Et  pour  nostre  Daulphin 
Et  tout  leur  bon  conseil, 

Qu'il  nous  doint  paix  et  bonne  amour 
Au  royaulme  de  France. 

Parquoy  chantons  joyeulsement 
Vive  la  noble  France. 


XL  CHANSON  NOUVELLE 

Faicte  sur  l'espérance  de  la  paix  et  se  chante 

sur  le  chant  : 

Amours  m'ont  cousté  cens  livres. 

Quand  Jesus-Christ  vint  sur  la  terre, 
A  tous  humains  il  apporta  la  paix 
En  jectant  arrière  guerre 
Pour  mieulx  le  monde  vivre  en  paix. 

Plus  ne  pourrons  vivre  en  souffrance, 
Grâces  à  Dieu  le  père  créateur, 

Car  l'on  veult  traicter  paix  ensemble 
Entre  le  Roy  et  l'Empereur. 

C'est  à  vous  une  grande  souffrance, 
On  congnoyt  bien  les  Béguins  et  Courtoys, 
Bourguignons  et  millours  de  Flandres 
Se  complaignant  à  ceulx  d'Artoys. 

Quand  Jesus-Cbrist,  pour  tout  le  monde, 
Mourut  en  croix,  laissa  par  testament 
La  paix  de  Dieu  tres-pure  et  mande 
Qui  garde  son  commandement. 

France,  Normandie  et  Bretagne, 
Savoysiens,  Genevoys,  Italiens, 

Flandre,  Bourgogne  et  Espaigne, 
Monstrez-vous  estre  vrays  chrétiens. 

Qui  cherche  guerre,  il  se  condamne, 
Oster  pouldres,  glaives  d'acier  et  fer; 
Dieu  ne  veult  pas  que  nul  se  damne 
Par  faulte  d'amour  ensuivir. 

Guerre  se  retire  en  Turquie 
Pour  attirer  les  Turcs  en  nostre  loy, 
Car  à  la  fin,  dist  le  bon  messie , 
Tous  mescréans  tiendront  la  foy. 

Dieu  le  premier  et  le  Sainct  Père 
Traictent  la  paix  avec  tous  les  humains, 
Dont  le  bon  temps  chascun  espère  ; 
Grâces  à  Dieu,  joignons  les  mains. 

Or  prions  pour  le  Roy  de  France 
Que  Dieu  luy  doint  bon  conseil  et  confort, 

Aussi  paisible  alliance 

A  tous  ses  serviteurs  confort. 


XII.  CHANSON  NOUVELLE 

Faicte  sur  la  folle  entreprinse  des  Flamans  et 

Bourguignons  et  se  chante  sur  le  chant  : 

Beuvons  d'autant,   ayons  le  cueur  joyeulx. 

Bourguignons  avoient  dit 
Par  leurs  fines  cautelles 
Qu'ils  yroient  espouser 
La  belle  Péronnelle 
Et  s'en  yroient 
Par  le  mont  Sainct  Quentin 
Pour  assiéger  la  ville 
Et  pour  la  mettre  à  fin. 
Retirez- vous  arrière, 
Flamans  et  Bourguignons, 
Jusques  aux  Allemaignes 
Vous  serez  repoussés. 

Ah  comte  de  Nansot 
Plain  de  grosse  cautelle 
Tu  voulois  espouser 
La  Belle  Péronnelle. 
Elle  a  esté  rebelle 
Et  ta  fort  amorty 
A  coups  d'artillerie, 
Elle  la  très  bien  servy. 
Retirez- vous  arrière  &. 

Noble  seigneur  de  Rux, 
Tu  pers  ta  puissance; 
Tu  estois  lieutenant 

De  l'année  de  Flandres 
On  te  faict  arrogance 
D'avoir  perdu  Hesdin; 
Cestoit  nostre  asseurance, 
La  clef  de  nos  pays. 
Retirez-vous  arrière  &. 

Il  leur  a  respondu  : 
Pour  toute  récompense 
Allons  droict  à  Sainct-Pol 
Si  ferons  la  vengeance; 
Mettrons  de  la  puissance 
Nombre  de  pionniers 
A  raser  les  murailles, 
D'Arras  je  vous  menray. 
Retirez- vous  arrière  &. 

Sont  les  bourgeois  d'Arras 
Qui  en  font  mocqueries, 
Disant  :  Monsieur  Du  Rux 
C'est  chère  marchandise; 
La  pierre  n'est  pas  fine 
Que  la  faict  admener, 
Ce  n'est  pas  pierre  digne 
Pour  la  faire  enchâsser. 
Retirez -vous  arrière  &. 

Les  princes  luy  ont  dict  : 
Tu  prends  folle  vengeance 
D'estre  si  obstiné 
Contre  le  Roy  de  France. 
Il  aura  recompense, 
Si  la  paix  nous  n'avons, 
Il  donra  bien  la  chasse 
A  tous  les  Bourguignons. 
Retirez- vous  arrière  &. 

XIII.  CHANSON  NOUVELLE 

Faicte  sur  l'espérance  de  la  paix  et  se  chante 
sur  le  chant  :  Aujoly  boys,  sous  la  couldroye, 
jamais  plus  ne  le  verray. 

Espaignols,  Italiens, 
Et  tous  les  enfantz  de  Flandres 
Qui  avez  tenu  rigueur 
Contre  le  Roy  de  France  ; 
Mais  vous  avez  le  prébende 
De  Charles  dict  Empereur, 
Car  le  noble  roy  de  France 
Y  a  espousé  sa  sœur. 

Madame  Alienor, 
A  présent  Royne  de  France, 
Quand  son  mary  se  partit 
De  Moulins,  ville  plaisante, 
Elle  luy  feist  la  révérence 
Et  luy  dist  Mon  bon  seigneur, 
Que  facez  la  paix  ensemble 
Entre  vous  et  l'empereur. 

Et  vous,  Monsieur  le  Dauphin 
Qui  estes  l'aisné  de  France 
Et  qui  avez  le  crédit 
D'avoir  toujours  grand  puissance, 
Ne  regardez  pas  l'offense 
Que  ont  faict  vos  ennemys, 
Mais  faictes  la  paix  ensemble 
Entre  mon  frère  et  mon  mary. 

Et  le  Connestable  aussi 
Qui  est  fort  aimé  en  France, 
Je  vous  prie  tant  que  je  puis 
Que  facez  une  alliance  ; 
C'est  du  noble  Roy  de  France 
Et  aussi  de  l'Empereur, 
Qu'ils  soient  bons  amys  en  France 
Sans  jamais  avoir  rigueur. 

Je  vous  prie  tant  que  je  puis, 
Monsieur  l'Admirai  de  France, 
Que  facez,  se  vous  povez, 
Que  nous  ayons  la  paix  ensemble 
Et  allez  en  diligence, 
Je  vous  prie  humblement, 
Vers  le  Sainct  père  de  Romme 
Qu'il  face  l'appoinctement. 

Nous  prions  tous  bons  Françoys 
Pour  le  noble  Roy  de  France 
Et  pour  Monseigneur  le  Daulph 
Et  pour  toute  leur  alliance  ; 
Et  pour  tout  le  sang  de  France 
Qui  ayment  les  fleurs  de  lys, 
Qu'ils  facent  la  paix  ensemble 
Sans  jamais  estre  ennemys. 

XIV.   CHANSON  NOUVELLE 

Faicte  sur  le  faict  de  l'assaiilt  de  Thérouenne; 
et  se  chante  sur  le  chant  de  :  Messire  An- 
thoine  de  Beaulieu. 

Thérouenne,  noble  cité, 
Pour  le  Roy  ville  de  frontière, 

Des  Bourguignons  fut  assiégée 
Et  battue  d'horrible  manière, 
Et  par  devant  et  par  derrière 
Fut  assailly  de  tous  cotez  ; 
Il  n'y  demoura  voye  auculne 
Que  ne  remplissent  les  fossez. 

Les  gentils  hommes  du  Daulpbin, 

En  garnison  dedans  la  ville,  « 

Et  Monsieur  de  la  Roche  aussi 

Avec  sa  noble  compagnie , 

Et  Sainct  Brice,  je  vous  affie, 

Avecques  plusieurs  compaignons 

Disant  qu'ils  osteroient  la  vie 

A  maintz  faulx  traystres  Bourguignons 

Ronsay,  tu  fus  le  bien  venu 
Dedans  Thérouenne  la  jolie, 
Nuict  et  jour  tu  t'y  combattis, 
Aux  Bourguignons  feis  fascherie  ; 
Avec  ta  noble  compaignie 
Qui  y  estoient  avecqaes  toy, 
Disant  qu'ilz  finiroient  leur  vie 
En  faisant  bon  service  au  Roy. 

Ce  fut  la  nuict  d'une  Sainct  Jehan 
Qu'il  leur  donneroit  fort  à  faire, 
Eu  bp.ttant  portes  et  pontz  levys 
En  les  pensant  trestous  deff  aire  ; 
Allemans  crioient,  hain,  hain, 
Se  jectoient  dedans  les  fossés. 
Mais  je  jure  mon  âme 
Qu'ils  furent  bien  repoussez. 

Monsieur  de  Ronsay,  que  Dieu  garde. 
Lors  vous  fistes  très-bonne  garde 

Avec  capitaine  Brandad, 
Estant  tousjours  sur  la  muraille 
Criant  aux  Bourguignons  :  Quenaille, 
Vous  ne  entrerez  pas  dedans, 
Et  n'y  eust-il  sur  les  murailles 
Que  les  Picards  et  les  Normands. 

Ils  se  battirent  le  jeudy 

Disant  qu'ils  entreroient  à  grande  foulle, 

Baillèrent  Passault  au  vendredy 

Par  la  bresche  de  la  Patroulle; 

Les  Allemans  firent  la  poulie, 

Quant  ce  vint  à  donner  dedans, 

Disant  :  Allons,  tout  est  frelore, 

Car  nous  avons  trouvé  nos  gens. 

Celluy  qui  fist  ceste  chanson 
Estoit  normand,  je  vous  affie, 
Bien  accompagné  d'ung  Gascon 
Dans  Thérouenne  la  jolye, 
En  disant  qu'ils  ne  craignoient  mye 
Les  Bourguignons  aulcunement, 
Qu'ilz  n'entreroient  dedans  la  ville, 
S'ils  ne  la  battoient  bien  aultrement. 


XV.   CHANSON  NOUVELLE 

Faicte  sur  le  département  de  la  Royne  d'E- 
cosse, disant  adieu  à  son  père  et  à  tous  ses 
amys,  et  se  chante  sur  le  chant  de  :  Vienne 
ce  qui  pourra  venir,  il  ne  m'en  chault  quoy 
ne  comment. 

Adieu  mon  père,  mon  amy, 
Adieu  le  noble  Roy  Françoys, 

Donné  vous  m'avez  un  g  mary 
Le  prince  et  Roy  des  Escossoi*. 
Aller  me  fault  à  ceste  foys 

Hors  du  pays 
Puisque  m'avez  donné  mary. 

Adieu  mes  frères  et  amys, 
Adieu  vous  dis  piteusement; 
Les  regretz  que  j'ay  en  celluy 
Qu'on  a  faict  mourir  meschamment. 
Croyez  tout  véritablement, 

Je  vous  le  dy, 
Plus  de  mille  sont  mors  pour  luy. 

Adieu  Orléans,  adieu  Bloys, 
Adieu  Rouen,  adieu  Paris, 
Gentils  hommes,  nobles  bourgeoys, 
Toute  la  fleur  de  noz  amys; 
Aller  me  fault  à  ceste  foys 

Hors  du  pays 
Puisque  m'avez  donné  mary. 

Adieu  jeunes  dames  de  choix. 
Adieu  demoiselles  de  pris, 
Chanté  avons  à  haute  voix 
Mainiesfois  parmy  noy  amys; 
Maintenant  entrez  en  soucy, 

Puisque  m'en  voys, 
Adieu  vous  dy  à  ceste  foys. 

Aller  nous  convient  par  la  mer 
A  passer  parmy  les  Angloys, 
Il  y  peult  avoir  du  danger, 
Car  elle  est  rude  auculne  foys. 
A  Dieu  me  confie  toutesfoys 

Voilà  le  sy, 
Et  au  Roy  qui  est  mon  mary. 

Les  regrets  que  j'ay  au  pays 
D'aller  parmy  les  Escossoys, 
Je  n'y  enteus  mot  ne  deniy, 
Sinon  de  parler  bon  françoys; 
Quand  icy  pense  tant  maintesfoys 

Je  dis  ainsi  : 
Adieu  mon  père  et  mon  amy. 

Je  prie  le  Dieu  de  Paradis 
Qu'il  veuille  appaiser  la  fureur 
Que  tous  royaulmes  soient  unis, 
Qu'il  veuille  amoderer  le  cueur 
Du  Roy  de  France  et  l'Empereur 

Soient  bons  amys. 
Dieu  nous  doint  à  tous  Paradis. 


XVI.  AULTRE  CHANSON  NOUVELLE 

Sur  les  escoliers. 

C'est  la  façon  des  jeunes  escoliers 
D'estre  amoureux,  ils  le  sont  volontiers. 

Par  leur  beau  parler 

Ils  se  font  aymer 

Des  dames  en  tous  lieux, 

Et  de  dancer  légier, 

Ils  sont  délibérés 

Maulgré  tous  envieulx. 

Helas  !  ma  mye,  voyez  comment 
Je  vous  songeoye  tout  rage  en  m'endormant. 
Belle,  baisez-moy, 
Je  vous  accolleray. 
Dieu  face  son  plaisir, 
Tant  que  je  vivray 

3* 

Vostre  amy  je  seray, 
Et  deussé-je  mourir. 

Je  vous  salue,  mon  amy  gracieulx, 

De  vos  doulx  yeux  feray  larmes  et  pleura 

Tant  que  je  vivray 

A  vous  je  me  rendray 

Humble  et  gracieulx, 

De  moy  vous  ferez 

Ce  que  vous  vouldrez 

Quant  nous  serons  tous  deux. 


XVII.   CHANSON   NOUVELLE 

Faicte  sur  l'establissement  du  Connestable 
de  France  et  se  cbante  sur  le  chant  de  : 
Adieu  ma  mye,  adieu  ma  rose. 

Peuple  françoys,  par  courtoysie 
Resjouy-toy  de  cueur  courtoys, 
A  la  court  du  Roy,  nostre  sire, 
A  présent  tout  son  bon  conseil 
Le  Grand-maistre  ont  establi. 
A  présent  monsieur  le  Daulphin 
Connestable  et  grand  amy 
Du  noble  roy  des  fleurs  de  lys. 

A  Moulins  qui  est  bonne  ville, 
Cest  au  pays  de  Bourbonnoys, 
Les  queurs  dames  et  damoyselles 
Sont  venus  pour  veoir  le  bancquet. 
Le  Roy  y  estoit  à  présent 
Avecques  monsieur  le  Daulphin, 
Qui  le  Grand-maistre  ont  estably 
Connestable  des  fleurs  de  lys. 

Les  joustes  si  furent  dressées 
De  par  le  Roy  des  fleurs  de  lys 
Et  par  le  Daulphin  de  France 
Et  de  toute  la  cour  aussi; 
Par  quoy  grand  triumphe  fut  faict 
A  la  court  du  bon  Roy  Françoys, 
Du  Grand-raaistre  que  ont  estably, 
Le  Connestable  des  fleurs  de  lys. 

0  noble  puissant  Connestable 
A  sure  feustes  fort  hardy 
Avec  le  Daulphin  de  France 
Qui  est  de  vos  bons  amys  ; 
Par  quoy  vous  allastes  tout  droict 
Environner  vos  ennemys  ; 
Vous  estes  un  des  bons  amys 
Du  noble  Roy  des  fleurs  de  lys. 

Nous  prierons  pour  le  Roy  de  France, 

Et  pour  monseigneur  le  Daulphin 

Et  pour  toute  leur  alliance 

Et  pour  toute  la  cour,  affin 

Qu'ilz  nous  puissent  traicter  la  paix 

Entre  le  Roy  et  l'Empereur. 

Que  l'Empereur  soit  bon  amy 

Au  noble  Roy  des  fleurs  de  lys. 


XVIII.   CHANSON  NOUVELLE 

Sur  les  accords  faicts  entre  le  Roy  et  l'Empe- 
reur et  se  chante  sur  le  chant  :  Je  voz  sup- 
plie oyez  comment  en  amours  je  suis  mal 
traicté. 

Je  vous  supplie,  oyez  comment 
Nous  devons  vivre  sans  esmoy 

Et  prendre  joye  et  esbattement, 
En  priant  pour  le  noble  Roy 
Qui  tant  son  peuple  a  aymé 
De  faire  bon  appoinetement, 
Que  tous  les  montz  il  a  passé 
Pour  tenir  le  droict  portement. 

Celuy  dont  je  faictz  mention 
Est  noble  sur  tous  les  humains, 
Il  a  faict  paix  et  union 
Au  noble  Empereur  des  Romains. 
Or  luy  rendons  à  joinctes  mains 
Grâces  en  priant  de  bon  cueur 
Le  Saulveur  de  tous  les  humains 
Que  jamais  n'ayent  de  rigueur. 

Joye  de  bon  cueur  démenons 
Et  mettons  hors  tous  nos  soucys, 
Puisque  la  paix  en  France  avons, 
Nous  debvons  bien  croire  cecy. 
Le  Pape  y  a  si  bien  servy 
Qu'il  les  a  mis  en  union 
En  leur  disant  :  Mes  beaulx  amys, 
N'ayez  plus  de  dissention. 

La  Royne  a  bien  faict  son  debvoir 
D'ayder  à  appoincter  cecy, 
Affin  de  guerre  plus  n'avoir 
Son  frère  alla  veoir  en  son  lict, 
En  luy  disant  :  Mon  doulx  amy, 
Vous  qui  estes  vray  Empereur, 
Faictes  paix  avec  mon  mary 
Et  plus  ne  soyez  en  esmoy. 

Nobles,  marchants  et  laboureurs, 
Nous  debvons  trestous  esjouyr 

Puisque  le  Roy  et  l'Empereur 
Ont  faict  la  paix  à  grand  désir  ; 
Vous  pouvez  aller  et  venir 
Marchander  avec  vos  amys; 
La  paix  avons  qui  est  bon  bruict 
De  par  le  Roy  des  fleurs  de  lys. 

De  bon  cueur  prières  ferons 
A  Marie  et  à  son  fils, 
Pour  les  princes  que  nous  voyons 
Qui  sont  maintenant  bons  amys. 
Que  tous  maulx  faicts  soient  remis 
Sans  plus  avoir  dissention  ; 
Prions  Jésus  de  paradis 
Qu'à  la  fin  nous  face  pardon. 


XIX.  CHANSON  NOUVELLE 

Faicte  sur  les  dons  et  présentz  que  l'Empe- 
reur a  faicts  aux  dames  de  France,  et  se 
chante  sur  le  chant  :  Adieu  ma  mye,  adieu 


Gentils  Françoys,  par  courtoysie 
Debvons  bien  Dieu  remercier, 
Puisque  j 'avons  la  paix  jolye 
Que  chascun  de  nous  doibt  aymer 
Les  princes  si  sont  rapaisez 
De  leur  grand  yre  et  fureur, 
La  paix  ensemble  ont  traictez 
Le  Roi  de  France  et  l'Empereur. 

Le  noble  Sainct-père  de  Romme, 
Le  lieutenant  de  Jésus-Christ, 

A  recommandé  à  deux  personne 
Au  Roy  de  France  et  l'Empereur, 
De  se  trouver  sans  nul  desdit 
A  Nice,  ou  ville  en  suyvant, 
Pour  faire  paix  et  bon  édict 
Pour  le  prouffit  de  toutes  gens. 

Les  accordances  furent  faictes 
De  l'Empereur,  qui  est  bon  amy, 
Au  noble  Roy  plein  de  noblesse; 
Pour  récompense  aura  Hesdin, 
Savoye,  la  Bresse  et  Pymont 
Sans  avoir  de  nul  contredies. 
Grâces  à  Jésus- Christ  rendons, 
Puisque  les  princes  sont  amys. 

Les  dames  allèrent  par  alliance 
A  Villefranche  droictement, 
En  premier  la  Royne  de  France, 
Sans  point  trouver  d'empeschement. 
Femmes  et  filles  et  autres  gens 
Et  la  Daulpbine  en  grand  honneur 
A  qui  on  fist  de  beaulx  présens 
Par  le  vouloir  de  l'Empereur. 

A  la  noble  Royne  de  France 
A  esté  faict  un  noble  don 
Et  à  la  fille  d'excellence 
Du  Roy  François  premier  du  nom, 
Aux  nobles  dames  de  renom 
A  brief  on  fist  de  beaulx  deduys 
En  leur  donnant  de  nobles  dons, 
Esmerauldes  et  beaulx  rubis. 

Et  puis  après  vint  Marguerite, 
Fille  du  noble  Roy  François, 

Qui  estoit  sur  toutes  eslite, 
Gracieuse  et  belle  à  veoir. 
L'Empereur  luy  fut  fort  courtoys 
En  luy  donnant  de  beaalx  présens 
De  pierres  fines  et  cendaulx, 
Chesnes  d'or  et  beaulx  dyamans. 

Noble  Royne  sur  toutes  choses 
Que  chascun  de  nous  doibt  ayraer, 
Belle  et  bonne  comme  la  rose, 
Par  quoy  l'on  vous  doibt  bien  louer, 
Car  vous  estes  le  vray  piller 
Que  doibvent  aymer  chrestiens, 
Nous  en  debvons  remercier 
Jésus  le  père  omnipotent. 


XX.   AULTRE   CHANSON 

Faicte  sur  les  faicts  de  la  guerre  de  delà  les 
monts  et  se  chante  sur  le  chant  :  0  maistre 
Anthoine  de  Beaulieu,  tu  te  disois  fils  de 
La  Marche. 

De  Suze  nous  sommes  partis 
Cinq  enseignes  de  compaignie, 
Ce  fut  pour  saluer  le  Roy 
Avecques  sa  grand  baronnie. 
Honnestement  le  saluasmes 
De  par  Monseigneur  le  Daulphin 
Et  aussi  de  par  le  Grand-maistre, 
Lorsqu'il  estoit  devant  Thurin. 

L'avant  veille  Sainct  Nicolas 

Que  passâmes  les  grands  montaignes 

En  desployant  nos  estandartz 

En  criant  vive  la  France, 

Car  estions  quatre  bonnes  bandes 

En  armes  fort  bien  équipez 

Pour  passer  toutes  les  montaignes, 

Car  nous  en  avons  bien  mestier. 

Lendemain  de  Sainct  Nicolas 
A  Brianson  nous  arrivasmes, 
Accompaignez  de  Lansquenetz 
Et  des  Françoys  à  grandes  armes, 
Et  dedans  la  Aille  entrasmes 
En  desployant  nos  estendartz  ; 
Monsieur  de  Lorge  y  trouvasmes 
Capitaine  de  gros  estats. 

Dans  Brianson  on  séjourna 
A  l'environ  quatre  journées 
Et  en  beuvant  de  ce  bon  vin 
Et  en  menant  grand  rusterie. 
Car  je  vous  jure  et  certifie 
Que  nous  estions  bien  équipez 
Pour  saluer  le  Roy  de  France 
Lorsqu'il  estoit  en  Daulphiné. 

Avons  trouvé  le  roy  logé 
A  Grenoble  bonne  ville, 
Lesquels  joyeulx  avons  esté 
D'avoir  trouvé  sa  compaignie. 
Honnestement  le  saluasmes 
De  par  Monseigneur  le  Daulphiu 
Et  aussi  de  part  le  Grand-maistre 
Lorsqu'il  estoit  devant  Tburin. 

Des  nouvelles  de  delà  les  montz 
Je  n'en  sçauroys  plus  que  rescryre, 

Sinon  que  on  espère  la  paix 
Ainsi  que  je  le  ay  ouy  dire. 
Or  prions  Dieu,  je  vous  en  prie 
Pour  le  tres-noble  Roy  Françoys 
Et  pour  le  bon  Daulphin  de  France 
Et  aussi  pour  tout  son  bon  conseil. 

Ung  compaignon  de  Daulphiné 
La  chanson  a  composé 
Qui  Jehan  Lescot  se  faict  nommer 
De  Grenoble  la  bonne  ville  ; 
Car  je  vous  jure  et  certifie 
Que  c'est  un  noble  adventurier, 
Il  a  servy  le  Roy  de  France 
Las  à  tout  ce  qu'il  a  au  mestier. 


XXL    AULTRE   CHANSON 

Sur  le  triumphe  que  les  Dieppoys  ont  faict 
sur  la  rner  et  se  chante  sur  le  chant  de  : 
Marseille  la  jolie. 

Les  mariniers  de  Dieppe 
Us  ont  bien  triumphe 
Pour  le  bon  Roy  de  France 
Etant  dessus  la  mer; 
Ils  estoient  équipez 
Tousjours  en  faict  de  guerre 
Contre  les  Allemans, 
Flamans,  nos  adversaires. 

O  noble  capitaine 

De  Dyeppe  de  regnom, 

Las  tu  as  servy 

De  gentilz  compagnons. 

Les  mariniers  y  sont 
Qui  sont  dans  voz  navires, 
Servant  noz  ennemys 
A  coups  d'artillerie. 

Ils  portèrent  les  chausses 
Doublées  de  taffetas 
Le  sayon  de  sayette, 
Le  pourpoint  de  damas. 
Et  puis  ilz  s'en  yront 
Dessus  la  mer  jolye 
Contre  les  ennemis 
Qui  ont  sur  nous  envie. 

Neuf  navires  de  Flandres 
Sont  venus  rencontrer 
Cinq  navires  de  France 
De  Honneur,  port  de  mer, 
Lesquels  ils  ont  clacqué 
A  coups  d'artillerie. 
Les  Dieppois  sont  venus 
Qui  faisoient  rusterie. 

Les  bons  enfans  de  Dieppe 
Triumphans  ceste  foys 
Soustenant  la  querelle 
Du  noble  Roy  Françoys, 
Et  ont  prins  toutesfois 
Troys  navires  de  guerre, 
Desquels  ils  ont  honneur 
Tant  par  terre  que  par  mer 

Qui  fist  la  chansonnette, 
Ung  noble  adventmier, 
Lequel  est  en  Grenoble, 
Du  lieu  de  Daulphiné; 

Lequel  l'a  composée 
Pour  l'honneur  des  vaillances 
Que  les  Dieppois  ont  faict 
Pour  le  bon  roy  de  France. 


XXII.  AULTRE  CHANSON  NOUVELLE 

Puisque  j'ay  perdu  mon  amy, 
J'ay  bien  cause  de  soupirer  ;  j 
Je  le  regrette  jour  et  nuict, 
Rien  ne  me  vault  le  regretter. 
Las  !  se  doit -on  émerveiller 
Si  j'ay  le  cueur  triste  et  marry  ; 
Jamais  joye  au  cueur  je  n'auray, 
Tant  que  j'aye  parlé  à  luy. 

Sans  dire  adieu  s'en  est  allé 
Hors  d'avec  moy  par  desplaisir. 
La  veille  de  Sainct-Honoré 
J'estois  couchée  avecques  luy; 
De  moy  faisoit  à  son  plaisir, 
Quant  on  vint  à  nostre  huys  heurter. 
Ce  fut  bien  à  luy  à  courir, 
On  le  vouloit  emprisonner. 

Pas  oncques  puis  je  ne  le  veiz, 
Et  si  n'en  ay  ouy  parler, 
Je  prie  à  Dieu  de  Paradis 
Que  de  mal  le  veuille  garder, 
Et  qu'il  le  veuille  ramener, 
Ou  de  bref  me  fauldra  mourir, 
Ou  vrayment  je  l'iray  chercher 
Je  ne  puis  plus  visvre  sans  luy. 

;i\  de  vray  que  s'il  sçavoit 
Que  mon  cueur  eust  tant  de  doulours, 
Que  bientôt  il  s'en  reviendroit, 
Fust-il  à  Lyon  ou  à  Tours, 
Vrayment  je  feray  tant  de  tours 
Pour  venir  si  je  le  trouveray, 
J'auray  grand  joye  de  mes  amours 
Si  tost  que  trouvé  je  l'auray. 

Nous  ferons  faire  une  tour, 
Moy  et  mon  amy  par  amour  ; 
Aux  quatre  pilliers  de  la  tour 
Feray  planter  quatre  esglantiers 
Où  le  gentil  rossignolet 
Si  chantera  son  gergonnet. 
Mon  amy,  aimez-moy  autant 
Que  celle  qui  vous  veult  avoir. 

Rossignolet  du  boys  joly, 
Le  messager  des  amoureux, 
Je  te  prie,  cherche  mon  amy, 
Celuy  pour  qui  à  glaive  meurs; 
Dy  luy  que  j'ay  tant  de  douleurs 
Que  je  ne  me  puis  soustenir 
Et  fons  en  larmes  et  en  pleurs 
Et  le  haste  de  revenir. 


XXIII.  AULTRE  CHANSON  NOUVELLE. 

Par  un  lundy  matin, 
Devant  soleil  levant, 
M'en  allay  à  Pontoyse 
Pour  mieulx  passer  le  temps 
Et  ma  mélancolie. 

Je  fus  prins  prisonnier 

Des  sergens  de  la  ville  (bis). 

Quand  fus  dedans  la  ville, 
Chascun  me  regardoit, 
En  disant  l'ung  à  l'aultre  : 
Qui  est  ce  mignon  lay? 
C'est  le  filz  des  trois  Roy  s, 
Le  frère  de  la  Naure. 
On  le  gardera  bien 
De  plus  battre  personne. 

Quand  fus  dedans  la  jaule 

On  m'apporta  des  fers 

Pour  mettre  emmy  mes  jambes  : 

Ils  estoient  trop  estroitz 

Mais  un  gros  Guichetier  (bis) 

M'en  apportit  bien  d'aultres  (bis). 

Monsieur  le  lieutenant 
Voulut  à  moy  parler  ; 
M'envoye  quérir  en  sa  chambre 
Pour  mieux  m'interroger. 
Il  m'a  interrompu 
De  ne  sçay  quelz  paroles. 
Ne  luy  ay  repondu  (bis) 
Que  toutes  paraboles  (bis). 

M'a  mis  en  une  tour 

Qu'on  appelle  Beaumons  ; 

Luy-mesme  m'a  osté 

Une  espée  que  j'avoye 

Et  deux  demi  testons  (bis) 

Et  trois  soulz  en  monnoye  (bis). 

Quand  fus  dedans  la  tour 
Je  m'y  prins  à  plorer, 

Eu  cuydant  Dieu  prier 
Et  la  vierge  Marie, 
M'y  vint  ung  souvenir  (bis) 
De  ma  loyalle  araye  (bis). 

Mis  la  teste  aux  fenestres, 
Veis  mon  père  venir, 
Qui  pleure  et  qui  souspire 
Tant  a  le  cueur  marry. 
Et  qu'avez-vous,  qu'avez  ? 
Dictes-le  moy,  beau  sire  ? 
Tu  m'y  feras  mourir  (bis) 
Par  ta  meschante  vie  (bis). 

Mes  sœurs,  aussi  mes  frères 
Tenez  sur  moy  vostre  blason 
Disant  à  la  voilée 
Que  mourray  en  prison. 
Mais  le  très-bon  regnom 
De  ma  loyalle  amye 
M'en  fera  délivrer  (bis) 
A  ces  pasques  jolies  (bis). 

Rossignolet  qui  chantes 

Par  dessus  l'olivier, 

Va-t-en  dire  à  ma  mye 

Qu'elle  vienne  à  moy  parler. 

Pour  la  reconforter, 

Dy-luy,  va,  je  te  prie, 

Que  je  seray  délivre  (bis) 

Se  Dieu  plaist  ceste  année  (bis). 

XXIV.  CHANSON  NOUVELLE 

De  la  prinse  de  la  ville  de  Suze.'Sur  le  chant 
de  :  Beuvons  d'autant,  ayons  le  cueurjoyculx. 

Suzens,  Suzens,  où  est  vostre  pensée, 

Or,  dictes,  maintenant  qu'estes  en  danger  ? 

Paovres  Suzens  mauldictz, 
Où  est  la  renommée 
Que  disiez  par  vos  dictz 
Estre  en  vostre  armée  ? 
Elle  est  bien  tournée, 
Elle  n'a  gueres  durée, 
Du  haut  en  bas  versée 
Par  gens  que  je  diray. 
Suzens,  Suzens,  &. 

Par  les  nobles  Françoys 
Feustes  mis  en  ruine 
Qui  estoient  si  courtoys, 
Que  nonobstant  voz  mines 
Déterminèrent 
Vous  prendre  à  merey. 
Devers  vous  envoyèrent 
Le  seigneur  de  Poissy. 
Suzens,  Suzens,  &. 

Mais  comme  oultrecuidez 
Vous  feustes  fort  rebelles, 
Ne  vous  voulant  fier 
A  la  bonne  nouvelle 
Qu'ils  vous  présentèrent 
A  vos  cueurs  endurcis- 

Par  quoy  déterminèrent 
Vous  faire  tous  mourir. 
jSuzens,  Suzens,  &. 

Paovres  gens  sans  raison, 
Où  est  vostre  pensée 
De  refuser  tel  don 
Par  Françoys  présentée  ? 
Ou  estes  vous 
Point  mauldictes  le  jour 
Que  ref  usastes  tous. 
Suzens,  Suzens,  &. 

Pour  la  conclusion, 

Il  y  eut  grand  tuerie; 

L'assault  fut  si  très-bon 

Sur  la  paovre  Suzie. 

Françoys  gaignèrent 

Le  très-cruel  assault  ; 

Les  raisons  le  promisrent, 

Leurs  vices  et  leurs  maulx. 
Suzens,  Suzens,  où  est  vostre  pensée, 
Or,  dictes,  maintenant  qu'estes  en  danger? 


XXV.  AULTRE  CHANSON 

Faite  sur  le  département  de  Madame  la 
duchesse  de  Longueville,  Royne  d'Escosse, 
et  se  chante  sur  le  chant  :  Las!  que  dit-on 
en  France  de  Monsieur  de  Bourbon? 

O  noble  Roy  d'Escosse, 
Prince  de  grand  honneur, 
Tu  as  en  mariage 
Dame  de  grand  valeur. 

C'estoit  d'une  duchesse 
La  dame  de  Dunoys, 
Fille  du  duc  de  Guyse, 
Royne  des  Escossoys. 

C'est  une  noble  dame 

Qui  a  de  bons  amys 

Qui  sont  plains  de  noblesse 

Et  de  bonté  aussi. 

Hz  sont  venus  en  France 

Mariage  accomplir 

Vers  le  bon  Roy  de  France, 

Le  Roy  des  fleurs  de  lys. 

Fut  au  Havre  de  grâce 
La  dame  s'embarquit, 
Disant  :  Adieu  mon  père 
Et  tous  mes  bons  amys, 
Et  au  bon  Roy  de  France 
Et  au  Daulphin  aussi; 
Je  m'en  voys  en  Escosse 
Vers  le  Roy,  mon  mary. 

Adieu  la  fleur  de  France, 
La  ville  de  Paris, 
Et  Rouen  bonne  ville, 
Dunoys,  mon  bon  pays, 
Et  tout  le  sang  de  France 
Où  sont  tous  mes  amys; 
Je  m'en  voys  en  Escosse, 
A  ce  noble  pays. 

Adieu  dames  de  France 
Et  damoy selles  aussi, 
Et  toute  la  noblesse 
Du  Roy  des  fleurs  de  lys. 

Adieu  Monsieur  de  Guyse, 
Mon  père  et  mon  amy  ; 
Je  m'en  voys  en  Escosse 
Avecques  mes  amys. 

Je  prie  Dieu  de  sa  grâce 
Qu'il  veuille  à  modérer 
Le  cueur  du  Roy  de  France 
Et  de  son  filz  aisné 
Et  toute  la  noblesse 
Du  Roy  et  l'Empereur, 
Qu'ilz  facent  paix  ensemble 
Sans  plus  avoir  rigueur. 


XXVI.  CHANSON  NOUVELLE 

Faicte  sur  la  paix,  et  se  chante  sur  le  chant 
Amours  m'ont  cousté  cent  livres. 

Donnons  à  Dieu  louanges  et  gloire 
Tendant  au  ciel  les  yeulx,  mains  et  les  bras; 
De  ses  bienfaictz  ayons  mémoire, 
Ne  soyons  pas  enfans  ingratz. 

L'Empereur  et  le  Roy  de  France 
Ont  de  la  paix  trouvé  temps  opportun; 
Plus  ne  seront  mis  en  souffrance  : 
Le  vouloir  de  deux  c'est  tout  ung. 

France,  Bourgogne  et  Picardie, 
Ensemble  auront  amour  doresnavant  ; 
Les  Hennoyers  en  Normandie 
Marchanderont  à  tout  venant. 

Justice  et  paix  d'une  alliance 
Par  bonne  amour  se  sont  entrebaiséez  ; 
Guerre  a  perdu  force  et  puissance 
Les  arméez  rompues  et  briséez. 

Guerre  s'en  va  en  la  Turquie  ; 
L'Aigle  et  le  Coq  en  union  enclos 
Sont  laissés  en  reliquie; 
Les  soudars  bannis  ou  forclos. 

Doubtes  ne  fault  Turc  ni  infidelle, 
Mais  que  le  Roy  et  le  noble  Empereur 
Tiennent  la  foy  des  bons  fidelles; 
Craindre  ne  devons  leur  fureur. 

Aux  chrestiens  seroit  grand  honte 
De  les  laisser  user  d'auctorité, 

Ne  souffrir  que  nul  nous  surmonte 
Adnihillant  chrestienté. 

Nous  avons  bon  temps,  s'il  n'empire, 
Mercions  Dieu,  nous  y  sommes  tenus  ; 
Tous  les  gens  subjectz  à  l'empire 
Sont  en  France  les  bien  venuz. 

Les  subjects  du  Roy,  par  semblance, 
Pourront  aller  par  la  terre  et  la  mer, 
Faire  marchandise  honorable, 
Sans  que  nul  nous  puisse  blasmer. 

Grandz  et  petits  démenons  joye, 
Mercions  Dieu  de  cueur  en  faictz  et  dictz  ; 
C'est  celuy  qui  donne  et  octroyé 
Paix  et  en  la  fin  paradis. 

XXVII.  CHANSON  NOUVELLE 

Composée  des  beuveurs  de  vin.  Sur  le  chant 
S'il  vous  plalst  ouyr  dire. 

Oyez,  je  vous  en  prie, 
De  ces  beuveurs  d'autant, 
Lesquels,  par  yvrognerie, 
Font  des  maulx  plus  que  tant; 
Je  croy  qu'ilz  n'auront  mie 
Leur  part  en  paradis, 
Comme  sainct  Paul  affie 
Clairement  par  ses  dictz. 

Dedans  la  sienne  épistre 
Faicte  aux  Corinthiens, 
Au  seizième  chapitre 
Leur  a  dict  par  bon  sens  : 
Que  paillards  et  yvrongnes, 
Tant  jeunes  comme  vieulx, 
N'auront  pas'grand  besongnes 
Au  Royaulme  des  cieulx. 

Il  convient  sans  conclure 
Que  jamais  sans  finer 
Souffriront  peine  dure 
En  l'abysme  d'enfer. 
Et  pour  leur  faulx  délice, 
Quant  au  doulx  yvrogner, 
Ils  bevront  au  calice 
Du  mauldict  Lucifer. 

Hélas  !  quelle  destresse 
Et  quel  malheureté 

Sera  d'estre  sans  cesse 
Là  ainsi  tourmenté  ; 
Mieulx  le  vouldroy  donc  boire 
Maintenant  sobrement, 
Qu'en  ung  tel  réfectoire 
Boire  à  jamais  d'autant. 

Si  bien  recognoissoient 
La  grâce  que  Jésus 
Leur  a  faict  quand  estoient 
Par  Adam  tous  perdus, 
Continuellement 
D'eulx  seroit  salué 
En  le  remerciant 
Congnoissant  leur  péché. 

Adonc  faut  quelque  doubte, 
L'on  est  en  piteux  train 
Et  n'y  a  somme  toute 
Péché  tant  inhumain; 
Que  l'on  dict  ou  ne  face 
Difforme  et  sans  raison, 
Pour  tant  qu'on  n'a  la  grâce 
Ne  désir  d'estre  bon. 

Nous  prirons  Dieu  qu'il  veuille, 
Par  son  fervent  désir 
Et  de  sa  bonté  seule 
De  bien  tost  accomplir 
Que  l'homme  soit  honneste, 
Veu  qu'il  est  chrestien, 
Et  non  pas  comme  beste 
Qui  ne  sçait  mot  de  bien. 

XXVIII.  CHANSON  NOUVELLE 

Faicte  et  composée  sur  le  faict  d'aiiiours,  et 
se  chante  sur  le  chant  :  De  la  compagnie 
de  la  bande  baillif. 

Pourtant  les  amours 
M'ont  faict  beaucoup  de  maulx, 

Aller  venir  toujours 
Et  par  nions  et  par  vaulx, 
Et  si  ne  puis  choisir 
D'amye  à  mon  plaisir 
Une  heure  seulement; 
Car  depuis  quinze  jours 
J'ay  faict  cent  mille  tours 
Pour  trouver  le  moyen. 

Plut-il  à  Dieu 
Que  fussions  elle  et  moy 

En  quelque  lieu 
Ce  secret  en  reqnoy, 
Je  pense  que  tous  deux 
Nous  trouverions  joyeulx 
Car  ce  soir  à  son  fait 
Je  l'ay  bien  aperçeu 
Aussitôt  qu'elle  m'a  veu 
Par  un  tour  qu'elle  m'a  faict 

Quant  je  la  voy 
Par  devant  moy  passer, 

Si  volontiers 
Je  Pallisse  embrasser; 
Mais  les  faulx  mesdisans 
Tousjours  nous  sont  nuysans, 

Et  en  toute  saison 
De  quelque  faulx  rapport 
Soit  à  droict  ou  à  tort 
Par  leur  meschant  blason. 

Quand  je  contemple 
Son  maintien  gracieulx, 

Son  rond  visage 
Ses  cleres  verds  rians  yeulx, 
Son  corps  si  advenant, 
J'en  suis  tout  desplaisant  ; 
J'en  oublye  toutes  douleurs , 

Sans  plus  menger, 
N'auray  ne  soif  ne  faim 
L'espace  de  trois  jours. 

Las  !  si  m'ennuye, 
J'en  ay  bon  argument, 

L'autre  bier  ma  mye 
En  riant  doulcement, 
Elle  m'a  dict  :  Mon  amy, 
J'ay  au  cueur  tel  ennuy, 
Paour  de  vous  courroucer, 
En  tout  lieu  vostre  amour 
Me  presse  nuict  et  jour, 
Mais  il  fault  endurer. 

Est-ce  raison 

D'attendre  si  longtemps, 

Puisque  tous  deux 
Nous  sommes  bien  contents? 
Hélas  !  ma  mye  et  moy 
J'attendions  le  pourquoy 
Que  nous  soyons  tous  deux 
En  un  g  beau  lit  couché; 

Ffy  aura  qu'elle  et  moy, 
Compterons  nos  douleurs 

N'estoit  son  père 
Qui  la  retient  si  court, 

Qu'elle  n'oseroit 
Sortir  cmmy  le  jour, 
Ensemble  par  honneur 
Parlerions  hardiment 
Tout  à  nostre  plaisir; 
Quand  à  moy  vient  parler 
On  la  vient  appeler, 
J'en  ay  le  cueur  marry. 


XXIX.  CHANSON  NOUVELLE 

Faicte  sur  Testât  de  la  noblesse  tant  du  Roy 
que  de  l'Empereur  en  Prouvence,  sur  le 
chant  :  Tant  je  ni 'ennuyé  âe  ma  mye  que  ne 
la  voy. 

Seigneurs,  bourgeois,  marehantz  de  France, 
Espaignolz,  Flamans,  Bourguignons, 
Priez  pour  la  Royne  de  France  •. 
C'est  une  dame  de  regnom, 

Qui  a  faict  diligence 

Au  pays  de  Provence 

C'est  pour  traicter  la  paix 

Entre  le  Roy  de  France 

Et  tout  son  alliance 

Et  l'Empereur  Rommain. 

Le  noble  Sainct  Père  de  Rommc 
Y  estoit  fort  bien  aymé 

Avec  le  Daulphin  de  France 
Du  noble  Roy  le  fils  aisné. 
Cardinaulx,  Archevesques 

Y  estoient  en  largesse; 
C'estoit  ung  grand  déduyt 
De  veoir  toute  la  noblesse 
Et  toute  la  gentillesse 

Du  Roy  des  fleurs  de  lys. 

Le  noble  et  puissant  Roy  de  France 
Y  estoit  bien  accompaigné 
Du  grand  Connestable  de  France 
Et  de  plusieurs  du  Daulpbiné. 

C'estoit  une  noblesse 

De  veoir  la  gentillesse 

Du  Roy  des  fleurs  de  lys 

Et  l'Empereur  de  Rornme 

Y  estoient  en  personne  ; 
C'estoit  ung  grand  plaisir. 

Laissons  à  parler  des  nouvelles 
Des  tresves  que  à  présent  avons 
Et  parlerons  du  grand  triumphe 
Comme  on  cbaute  le  Te  Deum. 

C'estoit  grand  mélodie 

De  veoir  messieurs  d'église 

En  ordre  triumphant, 

Et  puis  messieurs  de  ville 

En  ordre  magnifique 

Et  tout  le  parlement. 

Celluy  qui  la  chanson  a  faicte, 
C'est  un  très-noble  adventurier, 
Lequel  est  nasquy  de  Grenoble, 
Du  noble  lieu  de  Daulphiné; 

Qni  estoit  en  présence 
Au  pays  de  Provence 
Quand  l'accord  fut  donné, 
Droict  il  s'en  vint  en  France 
En  toute  diligence 
Les  nouvelles  apporter. 


XXX.  CHANSON  NOUVELLE 

Faicte  sur  les  accordz  entre  le  Roy  et  l'Em- 
pereur et  se  chante  sur  le  chant  :  Quand 
me  souviens  de  lapoulaillc. 

Bons  chrestiens  trestous  ensemble, 
Louer  debvons  le  nom  de  Dieu, 
Puisqu'il  a  pieu  au  Roy  de  France 
Traicter  paix  avec  l'Empereur. 
Tresves  sont  données  de  bon  cueur 
Pour  dix  ans,  esse  pas  bon  fruict? 
Marchantz  yront  jeunes  et  vieulx 
En  marchandise  jour  et  nuict. 

Trestous  capitaines  de  guerre 
Se  retirent  à  leurs  maisons, 
Et  dorénavant  tenir  terre 
Sans  avoir  coups  et  horions; 
Car  ceste  année  nous  espérons 
Que  marchandise  aura  le  fruict 
Sans  user  plus  de  trahysou, 
Puisque  les  Roy  s  sont  bons  amys. 

Marchantz  de  France  et  de  Bret;; 
Allez  tous  sur  mer  hardiment. 

En  Portugal  et  eu  Espaigne, 
Puisqu'ils  ont  faict  appoinctement  ; 
Allez  partout  asseurément, 
11  ne  fault  plus  de  sauf-conduyt; 
Croyez  qu'elle  est  finie  la  guerre, 
Puisque  les  Roys  ont  faict  édict. 

Retirez  vous  et  prenez  terre 
Tous  compagnons  adventuriers, 
Puisqu'elle  est  finie  la  guerre, 
Convient  reprendre  vos  mestiers  ; 
De  bon  cueur  et  très-voulentiers, 
Sans  acquérir  de  mauvais  bruict, 
Gaignant  voz  biens  loing  et  près, 
Puisque  les  Roys  ont  faict  l'édict. 

Les  justiciers  auront  le  bruict 
Et  les  marchands,  s'il  plaist  à  Dieu, 
Chase  un  dormira  en  son  lict 
A  sa  maison  et  en  tous  lieux. 
Le  peuple  en  sera  fort  joyeulx, 
Car  c'est  un  grand  appointement  ; 
Acquérir  fault  la  paix  de  Dieu 
Pour  vivre  plus  asseurément. 

Prions  pour  le  Pape  de  Romme 
Qui  a  faict  le  commencement, 
Et  pour  le  noble  Roy  de  France 
Et  pour  tous  gens  d'entendement. 
Dieu  leur  doint  bon  achèvement, 
Puisqu'ils  ont  entreprins  cecy, 
Croyez  qu'elle  est  finie  la  guerre, 
Puisque  les  Roys  ont  faict  l'édict. 

l'ai ete  sur  les  trêves  faictz  entre  le  Roy  . ■( 
l'Empereur  et  se  chante  sur  le  chant  de  : 
0  maistre  Anthoine  de  Beaulicu. 

Vive  le  uoble  Roy  Françoys 
Avecqnes  sa  bonne  alliance, 
Puisqu'ilz  ont  esté  si  courtoys 
De  faire  appointement  ensemble; 
Sa  esté  de  tresves  marchandes 
Bien  accordées  pour  dix  ans 
Pour  trafiquer  trestous  ensemble 
Marchandise  communément. 

Franooys,  Flamans  et  aultres  gens. 
N'ayez  plus  de  discord  ensemble, 
Puisque  les  princes  sont  contens 
Que  vous  soyez  d'une  alliance, 
Et  tant  au  Royaulme  de  France 
Que  à  celluy  de  l'Empereur 
Que  vous  soyez  en  jouissance 
Sans  que  plus  soyez  en  rigueur. 

11  est  certain,  vous  le  voyez. 
N'en  faictes  pas  de  différence 
Que  les  tresves  sont  publiez 
Par  tout  le  Royaulme  de  France-, 
C'est  pour  nous  grand  resjouissance, 
Puisque  les  Roy  s  sont  bons  amys. 
Que  l'Empereur  a  alliance 
Au  noble  Roy  des  fleurs  de  ly.s. 

La  noble  dame  Alienor 
En  a  bien  faict  la  diligence 

D'aller  par  devers  l'Empereur 
Luy  faire  honneur  et  révérence, 
Disant  :  Mon  frère  d'excellence, 
Faictes  la  paix  à  mon  niary, 
Mettez  la  guerre  en  oubliance, 
Car  il  n'est  vie  que  d'estre  amys. 

Nous  vous  debvons  bien  fort  aymer, 
Très-noble  et  puissant  Roy  de  France, 
Et  la  dame  que  vous  aymez, 
Alienor,  Royne  de  France, 
Qui  a  f  aict  bonne  diligence 
De  traicter  l'appoinctement; 
L'Admirai  envoya  à  Rome 
Pour  le  Sainct  Père  doulcement. 

O  très-révérend  Père  sainct, 
Vous  estes  aymé  des  humains 

Que  avez  délivrez  la  guerre; 
C'est  une  chose  de  mémoire 
Que  nous  devons  bien  révéler 
D'avoir  ainsi  fini  la  guerre 
On  vous  en  doibt  remercier. 

Faisons  prières  de  bon  cueur 
Pour  le  très-noble  Roy  de  France 
Et  aussi  bien  pour  l'Empereur 
Que  Dieu  leur  «îoint  bonne  alliance  ; 
C'est  de  vivre  tousjours  ensemble, 
Sans  jamais  avoir  de  rigueur, 
Et  de  vivre  sans  différence 
Comme  le  frère  et  la  sœur. 

XXXII.  AULTRE  CHANSON  NOUVELLE. 

Jésus  de  sa  puissance 
My  veuille  secourir 
Et  my  doune  allégeance 
De  tous  mes  déplaisirs, 
Ou  je  mourray  martyr 
Si  je  n'ay  allégeance; 
J'ai  perdu  mes  déduicts 
Et  toute  ma  plaisance. 

Raison  est  que  l'amye 
De  bonne  affection, 
Voyant  sa  bonne  grâce 
Aussi  son  bon  regnom, 
Et  en  mon  cueur  son  nom 
Mis  en  lettre  dorée 
D'une  alliance  serons 
Jusqu'à  mort  finée. 

Hélas  !  ma  chère  amye, 
Prenez  bon  reconfort, 
De  vous  ay  eu  envie 
Plus  que  souffrir  la  mort; 
Point  n'aurons  de  discord 
Si  elle  ne  my  presse, 
Nous  serons  d'ung  accord 
Devant  que  mon  cueur  cesse. 

Souvent  je  ris  et  chante, 
Ou  j'ay  le  cueur  marry, 
Soustenant  sa  puissance 
Aussi  son  bon  party  ; 
Faut-il  que  pour  leurs  dictz 
Ces  jaloux  plains  d'envie, 

My  fault  le  pays  fuyr 
Et  laisser  ma  partie. 

Je  vous  prie,  mes  fillettes, 
Ny  parlez  plus  de  moy, 
Vous  avez  une  manière 
Comme  un  chacun  le  voit 
Comme  un  chacun  le  voit; 
Mais  elle  n'est  pas  bonne, 
Vous  avez  parlé  de  moy 
Au  plus  grand  tort  du  monde. 

Ceste  chanson  fut  faicte 
Ung  jour  devers  le  soir 
D'ung  compagnon  honneste, 
Doncques  il  a  bon  vouloir. 
Son  cueur  vist  en  esmoy 
Et  en  grand  desplaisance, 
C'est  que  plus  il  ne  voit 
Celle  que  son  cueur  pense. 


XXXIII.  AULTRE  CHANSON  NOUVELLE 

Vous  perdez  temps  de  me  dire  mal  d'elle, 
Vous  qui  voulez  divertir  mon  entente; 
Plus  la  blâmez,  plus  je  la  trouve  belle; 
S'esbahit-on  si  tant  je  me  contente? 

La  fleur  de  sa  jeunesse 

A  vostre  advis  rien  n'esse? 

N'esse  rien  de  ces  grâces? 

Cessez  voz  grants  audaces, 
Car  mon  amour  vaincra  vostre  médire; 
Tel  en  mesdit  qui  pour  soy  la  désire,  (bis) 

XXXIV.  AULTRE  CHANSON  NOUVELLE 

Adieu  ma  mye,  adieu  ma  rose, 

Jamais  je  ne  vous  oubliray; 

Sur  toute  chose  mou  cueur  est  vostre, 

Tout  par  amour  vous  l'ay  donné. 

Se  vous  tenoys  emmy  ce  ]- 

Une  heure  ou  deux  sans  deshonneur, 

Je  vous  compterois  par  mes  doigts 

Une  partie  de  ma  douleur. 

Ma  mye  se  vous  estiez  malade, 
Je  vous  vouldroys  aller  garder  ; 
En  passant  parmy  une  haye 
Une  espine  me  mis  au  pied, 
Ma  mye  venez  la  moy  oster, 
Je  ny  puis  plus  marcher  ung  paa, 
Or  n'iray-je  jamais  nuds  pieds 
Pour  en  endurer  tant  de  mat 

Or  n'auray-je  jamais  fiance 
En  femme  de  ce  pays  cy; 
Car  j'en  ay  longtemps  aymé  une. 
Mais  elle  m'a  mis  en  oubly. 
Compté  luy  ai  ma  volonté 
Depuis  la  teste  jusques  aux  pieds; 
Mais  maintenant  mieux  me  vauldroit 
Ne  luy  en  avoir  point  parlé. 

Baisez  vostre  amy  à  la  bouche 
Tant  que  le  cueur  luy  face  mal  ; 
De  son  baiser  pas  ne  vous  touche, 
Mais  il  vous  en  viendra  du  mal 
Quant  vostre  départy  sera; 
Je  languiray  tousjours  pour  vous. 

Adieu  mon  très-loyal  amy, 
J'ay  perdu  mon  temps  avec  vous. 

Mon  amy,  si  j'eusse  pensé 
Estre  de  vous  si  tost  banny, 
Je  ne  vous  eusse  point  aimé 
Pour  en  avoir  un  tel  ennuy. 
Ma  mye  recullez-vous  d'icy, 
Je  ne  puis  plus  parler  à  vous, 
Adieu  je  vous  dis,  pour  tous  mots, 
Se  ne  vous  aime,  c'est  par  vous. 

Ung  soir  en  allant  voir  sa  mye 
Ung  joly  compagnon  barbier, 
Quand  fut  entré  dedans  sa  chambre, 
Ung  bonnet  rond  y  a  trouvé. 
Il  est  allé  à  luy  parler: 
Monsieur,  que  faictes-vous  icy? 
H  a  voulu  faire  bouffer, 
Le  bonnet  rond  a  gaigné  l'huis. 

Celuy  qui  fit  la  chansonnette 
Ce  fut  un  compagnon  sellier; 
Il  a  longtemps  aimé  sa  mye, 
Mais  elle  ne  le  voulut  aymer. 
Il  l'a  aymée  si  longuement, 
Si  longuement  sans  prendre  fin; 
Mais  l'oyseau  qui  a  si  bon  bec 
Ne  vient  jamais  à  bonne  fin. 

XXXV.  AULTRE  CHANSON 

Sur  le  chant  :  Adieu,  Dames  de  France. 

Adieu  mon  espérance, 
Adieu  mon  souvenir, 
Adieu  ma  confience 
Jusques  à  revenir. 
Vous  m'avez  délaissée, 
Et  si  ne  sçay  pourquoy; 
Se  à  tort  suis  blasmée, 
Las  !  pardonnez-le  moy. 

J'ay  faict,  pour  vous  complaire, 
Tout  vostre  bon  plaisir, 
Sans  en  rien  vous  desplaire, 
Oncques  n'en  eut  désir. 
Je  suis  habandonnée, 
Et  si  ne  sçay  pourquoy  ; 
Se  à  tort   suis  blasmée, 
Las  !  pardonnez-le  moy. 

Ne  vous  souvient-il  mie 
Que  un  jour  entre  vos  bras, 
Me  tenant  embrassée 
Me  dictes  plusieurs  cas, 
Faisant  maintes  promesses 
En  jurant  vostre  foy; 
Se  à  tort  suis  blasmée, 
Las  !  pardonnez-le  moy. 

C'est  faulte  de  prudence 
De  croire  de  legier; 
Il  en  vient  morale  offence 
Comme  pouvez  juger. 

Mon  amy,  je  vous  prie, 
N'en  soyez  en  esmoy; 
Se  à  tort  suis  blasmée, 
Las  !  pardonnez-le  moy. 

Se  à  vostre  départie 
Vous  m'eussiez  dict  adieu, 
Mais  j'estoye  endormie 
Près  de  vous  en  ce  lieu, 
Pensant  estre  embrassée 
De  vos  bras  pour  tout  drap  ; 
Se  à  tort  suis  blasmée, 
Las  !   pardonnez -le  moy. 

Je  pleure  et  souspire 
Sans  consolation; 
De  danser  ni  de  rire 
Je  n'ay  dévotion, 
Craignant  que  n'ayez  prins 
D'aultres  amours  que  moy; 
Se  à  tort  suis  blasmée, 
Las!  pardonnez-le  moy. 

Faictes-moy  donc  certaine 
Se  voulez  revenir  ; 
Car  en  souffrant  telle  peine 
Me  conviendra  mourir, 
Ou  me  mandez  nouvelles 
Et  la  cause  pourquoy; 
Se  à  tort  suis  blasmée, 
Las  !  pardonnez-le  moy. 

Sur  le  chant  de  :  Monsieur  de  Bourbon. 

Qui  veult  avoir  liesse 
Et  avecques  Dieu  part, 
Aux  saincts  esprits  s'adresse 
Desquelz  tout  bien  départ. 
D'iceulx  à  grand  richesse 
Peult  chascun  contempler 


Patiemment  porter. 

En  telz  bras  Dieu  habite, 
Là  le  f  ault  adorer  ; 
Toute  aultre  foy  escripte 
N'a  sçeu  guères  durer. 
Mondain  sens,  très-fragille, 
A  varié  tousjours, 
Et  le  sainct  évangille 
Maulgré  erreur  a  cours. 

Hélas  !   tout  ainsi  comme 
Aux  apostres  sur  mer 
Dieu  ressembloit  fantosme, 
Ainsi  voulons  blasmer 
Cette  faulce  escripture 
Sans  y  adjouter  foy, 
Et  cuydant  par  nature 
nventer  meilleure  loy. 

En  vain  portons  chandelles. 
Offrandes  et  dons, 
Si  sommes  infidelles 
Ou  si  nous  discordons. 

Nostre  créateur  est  le  temple, 
Nostre  foy  est  clarté; 
Car  Dieu  trop  plus  contemple 
Que  humaine  vanité. 

Beau  as  courir  et  braire 
Nuict  et  jour  tracasser, 
Subtilz  moyens  parfaire 
Pour  grans  biens  amasser; 
Si  tu  ne  crois  et  penses 
Que  de  Dieu  vient  tout  bien 
Et  que  nostre  prudence 
Sans  Dieu  ne  nous  peult  rien. 

Maintz  paradis  attendent 
Aucuns  par  leurs  haultz  faictz, 
Lesquelz  Jésus  en  croix  rendent 
Aulcuns  pour  leurs  biensfaictz. 
Il  est  nostre  justice, 
Car  pour  nous  a  satisfaict, 
Et  en  nous  n'a  que  vice 
Voire  a  nostre  bien  faict. 

Las  !  que  ferons-nous  des  povres? 
Nous  les  fault-il  délaisser 
Et  toutes  bonnes  œuvres, 
Sans  nulz  biens  amasser? 
Non,  Dieu  veult  qu'on  avitaille, 
Qu'on  face  bien  aussi, 
Et  de  tout  ce  qu'il  baille 
Qu'on  luy  rende  mercy. 

Celluy  qu'a  moins  de  vice 
Est  à  Dieu  plus  tenu  ; 
Le  rempli  de  malice 
Vers  luy  est  bien  venu; 

Mais  que  l'on  considère 
Qu'il  n'est  nulle  parfaict, 
Fors  Jésus  débonnaire 
Par  qui  tout  est  bien  faict. 

O  pélican  très-sage 
Mort  pour  tes  oyseletz, 
En  croix  feis  ton  ramage 
De  ton  sang  ruisseletz; 
Las  !  confonds  la  pratique 
De  ce  grand  oyseleur, 
Qui  en  la  forest  celique 
Exerce  tant  d'horreur. 

XXXVII.  AULTRE  CHANSON  NOUVELLE 

De  Hedin,  sur  le  chant  de  :  Marseille  la  jolie. 

Hedin  fut  assaillie 
Par  le  Koy  des  Françoys 
DeArant  Pasque  fleurie, 
En  merveilleux  arroys; 
Prinse  fut  toutes  foys 
Sans  grande  résistance 
Par  le  bon  Roy  Françoys 
Et  gens  de  sa  puissance. 

Auchi,  bon  capitaine, 

Y  fut  frappé  à  mort, 
Dont  par  jour  et  sepmaine 
Jay  au  cueur  ung  remord. 
Et  puis  par  grand  effort, 
On  mect  l'artillerie 
Devant  le  chasteau  fort 

Y  faisant  baterie. 

Par  un  jour  fut  battue 
La  tour  du  fort  chasteau, 
La  muraille  abattue, 
Six  toises  et  un  lambeau. 
Mais  ce  trabystre  trouppeau 
De  nuict  tous  se  rendirent, 
Ce  qui  ne  nous  fut  beau, 
Car  plusieurs  en  moururent. 

Le  noble  Roy  de  France 
Leur  donna  leur  pardon, 
Qui  néantmoins  l'offence 
Ne  leur  estoit  guerdon  ; 
Car  par  coups  de  canon 
A  mort  mirent  en  la  bresche 
Harecourt,  le  baron, 
Qui  nous  fut  dure  empesche. 

Or  laissons  ces  paroles 

Et  chantons  tous  d'amours, 

Filles,  faictes  carolles 

Et  laissez  vos  clamours; 

Reprenons  nos  amours 

En  ce  moys  de  plaisance, 

Ce  moys  tant  humble  et  doulx 

Qui  a  son  nom  régence. 

Un  compaignon  de  France 
La  chanson  composa, 
Que  au  Met  de  souffrance 
Fortune  disposa. 
Chapperau  se  nomma  ; 
Des  malheureux  l'esclave 
Qui  du  camp  retourna 
En  estât  non  trop  brave. 

XXXVIII.AULTRE  CHANSON  NOUVELLE 

])«  la  prinse  de  la  Tharentaise,  et  se  chante 
sur  le  chant  de  :  Marseille  la  jolie. 

Gens  de  la  Tharentaise 
Où  prendrez- vous  confort? 
Par  trop  estre  à  votre  aise 
Vous  avez  desconfort. 
Le  Roy  est  le  plus  fort, 
Vous  en  sçavez  nouvelles, 
Au  moins  ayez  remort 
Qu'avez  e^té  rebelles 

Quand  veinstes  à  Grenoble 
Vers  le  comte  Sainct-Pol, 
Un  gentil-homme  noble 
Qui  n'estoit  pas  trop  fol, 
Demander  tout  d'un  vol 
Les  tresves  pour  huitaine . 
On  lui  dict  par  Saint-Pol 
(^u'il  ne  perdroit  que  peine. 

Lors  Sainct-Pol  fut  habille, 
Mena  à  Brienson, 
Des  lansquenetz  huyt  mille 
D'une  estrange  façon, 
Disant:  Sus,  avançons, 
Tuons  ceste  mesgnie, 
Et  si  les  destroussons 
Pour  Dieu  je  vous  supplie. 

Le  bon  comte  d'Aumalle 
Avecque  les  François 

Marehoit  bien  en  bataille, 
Criant  à  baute  voix  : 
Enfans,  à  ceste  foys 
Faictes  ebose  qui  vaille; 
Ne  soyez  pas  courtoys 
A  ceste  or  de  canaille. 

Le  comte  de  Brienne 
Marcboit  d'une  aultre  part, 
Le  baut  d'une  montaigne 
Trop  plus  fier  qu'un  lyepart, 
Sans  craindre  leur  rempart 
A  voit  l'arrière  garde 
D'Italiens  à  part 
Dont  la  prenoit  de  garde. 

lie  comte  de  Can  dalle 
Estoit  avecques  luy 
Qui  menoit  l'avant-garde, 
Le  seigneur  Julie  aussi 
Conduit  si  bien  cecy 
De  si  bonne  manière, 
Qu'il  entra  sans  nul  si 
A  la  poincte  première. 

Le  seigneur  de  Guistelle 
Marcboit  très-fort  enpoins 
Joint  comme  une  es  rondelle 
La  barquebuse  au  poing 
Et  ne  les  doubtoit  point 
Ne  aussi  leur  querelle, 
Mais  leur  vouloit  à  point 
Livrer  guerre  mortelle. 

Le  mont  de  la  Coulomble 
Et  les  passages  estroitz 

Montèrent  tous  ensemble 
En  soufflant  à  leurs  doigs 
Disant:  A  cestefoys 
Prenons  trestous  courage, 
Abattons  tous  les  boys 
Et  gaignons  le  passage. 

Quant  à  la  Tharentaise 
Vindrent  Italiens, 
Firent  feu  à  leur  aise 
De  maisons  et  de  biens; 
Il  ny  demoura  riens 
Que  tout  ne  fut  en  pouldre, 
Puis  hurlant  comme  chiens 
Tant  qu'il  sembloit  la  foudre. 

Quant  veindrent  pour  la  prendre, 
La  ville  de  Moustier 
Pas  ne  voulut  se  rendre. 
Mais  luy  en  fut  mestier. 
Chase  un  print  à  crier: 
Vive  la  noble  France  ; 
Puis  veindrent  à  entrer 
A  toute  grande  puissance. 

Quant  furent  dans  la  ville, 
Ce  fut  la  grand  pitié, 
N'y  eut  femme  ni  fille 
Qui  ne  se  print  à  plorer. 
Or,  argent  à  planté 
Et  tout  autre  bagage, 
Fut  lors  sacquematé, 
Aussi  mis  à  pillage. 

Puis  de  l'autre  partie 
Est>)ient  les  lansquenet* 

Faisant  grande  pillerie, 
Sans  point  estre  estonnez  , 
Faisoient  passages  netz 
Et  mettoient  eu  flambe, 
Par  eux  estoient  bruslez 
Les  Thaiïns  ce  me  semble. 

Tharins  de  paovre  affaire 
Plus  ne  soyez  ingratz, 
Vostre  arrogance  fière 
Vous  a  bien  mis  au  bas; 
Criez  trétous  hélas  1 
Faictes  obéissance, 
En  joignant  mains  et  bras, 
Au  noble  Roy  de  France. 

La  chanson  en  Savoye 
Fut  faicte  à  Chambery 
Par  un  que  Dieu  convoyé, 
Qui  estoit  bien  marry; 
Il  en  venoit  aussi, 
Estant  allé  en  France 
Racoinpter  tout  cecy 
A  la  noble  puissance. 


XXXIX.  AULTRE  CHANSON  NOUVELLE 

Vienne  ce  qui  pourra  advenir, 
Il  ne  m'en  chault  quoy  ne  comment, 
Mais  que  je  puisse  parvenir 
A  vostre  grâce  seulement. 
Je  vous  aime  parfaictement, 
De  bon  cueur, 
En  tout  honneur 
Je  vous  servirai  loyaulment 
A  tout  jamais  sans  deshonneur. 

Mon  bel  aiiiy,  roiu  abuse/. 
D'attendre  ce  que  von  s  prétendes, 
Et  allez  ailleurs  pourchasser; 
Pourveue  je  suis  jour  et  nuict, 
Jamais  de  moy  ue  jouvrez: 
Deux  amoureux  aimer  ne  puis. 

J'ay  trop  soudainement  ayiné, 
Je  le  dy  qui  le  veult  ouir, 
Car  je  vous  jure  sans  mentir 
Que  de  bon  cueur  je  m'en  repentz, 
Celluy  qui  m  y  deust  secourir 
My  faict  cour  ou  mal  content. 

Ma  mye,  regardez  en  pitié 
Celluy  qui  jamais  joye n'aura; 
Se  n'avez  de  luy  quelque  amytié, 
Son  paovre  cueur  si  languira; 
Or,  faictes  ce  qu'il  vous  plaira, 

Je  veulx  mourir 

Sans  plus  languir, 
Et  quand  l'âme  de  moy  partira, 
Adieu,  la  belle,  adieu  vous  ditz. 


XL.  AULTRE  CHANSON  NOUVELLE 

Ma  mye,  voulez-vous  danser 

Au  son  de  ma  cornemuse? 

Non,  dist-elle,  mon  amy, 

Trop  de  monde  s'y  amuse, 

Et  le  son  qui  est  trop  hault 

Ce  n'est  pas  ce  qu'il  my  fault. 

11  me  fauldroit  ung  bourdon 
Et  hon,  hon,  hon,  hon,  ma  trongnette, 
Et  hon,  hon,  hon,  hon,  ma  garsette, 

Et  hou,  bon,  hon,  hon,  trop  enquerre 
N'est  pas  bon. 

Ma  mye,  voulez-vous  danser 
Au  son  de  ma  chalemye? 
Ouy,  dist-elle,  mon  amy, 
Puisque  m'en  avez  requise. 
La  gectis  dessus  le  jonc, 
Lui  levis  son  coteron, 
Et  en  après  son  pelisson, 
Et  hon,  hon,  &. 

Si  tu  m'as  preste  Lyon, 
Et  je  t'ay  preste  Paris, 
Si  ne  t'a  point  semblé  bon, 
Ne  m'en  dis  point  grand  mercy; 
Si  tu  t'en  veulx  repartir, 
Prens  Lyon  et  moi  Paris, 
Quicte  et  quicte  bons  amis, 
Et  lire,  lire,  ma  trongnette. 
Et  hon,  hon,  &. 


XLI.  CHANSON  NOUVELLE 

Faicte  sur  le  département  des  galios  qui, 
sont  partis  de  la  cité  de  Paris,  et  se  chante 
sur  le  chant:  Hélas!  que  vous  a  faict  mon 
cueur,  Madame,  qui  le  gardez  tant. 

De  Paris  nous  sommes  partis 
Neuf  vingt  galios  prisonniers 
Pour  nous  en  aller  sur  mer 
Servir  le  noble  Roy  Françoys. 
A  Marseille  sommes  arrivés 
En  grande  desplaisance, 

Dont  maulgré  nous  nous  faut  aller 
Servir  le  Roy  de  France. 

Adieu  Paris,  noble  cité, 
Là  où  j'ay  longtemps  demeuré; 
Adieu  Rouen  en  Normandie, 
Là  où  j'ay  apprins  mon  mestier; 
Adieu  Orléans  où  je  fus  né, 
Où  est  ma  femme  et  mes  enfans, 
Car  maintenant  me  faut  laisser 
Le  pays  bien  piteusement. 

Adieu  mon  père  le  premier 
Et  ma  mère  pareillement, 
Adieu  mes  parens  et  amys, 
Adieu  ma  femme  et  mes  enfans  ; 
Adieu  aussi  tous  mes  amys, 
Hélas  !  sans  nul  mettre  en  oubly; 
Car  maintenant  me  fault  aller 
Servir  le  Roy  des  fleurs  de  lys. 

Quand  nous  f usmes  en  Avignon, 
Nous  y  trouvismes  grand  légion 
De  galiotz  bien  enferrez, 
Lesquels  venoient  de  Dauphiné, 
Lesquels  nous  ont  accompagnez 
En  grande  desplaisance 
Jusqu'à  Marseille  le  grand  port 
Du  Royaulme  de  France. 

O  mauldictz  Turcs  et  Sarrasins, 
Vous  nous  donnez  de  griefz  tour  mens; 
Laisser  nous  fault  la  fleur  lys 
Où  sont  nos  femmes  et  nos  enfans. 
Adieu  vous  dis  tous  nos  parens, 
Car  j 'allons  mener  guerre 

Dessus  la  mer  contre  les  Turcs, 
Dieu  nous  doint  la  victoire. 

Nous  prions  Dieu  le  Roy  des  roys 

Qu'il  nous  veuille  tous  secourir, 

Affin  que  puissions  une  foys 

Avec  nos  amis  revenir 

Et  quelque  foys  nous  resjouyr 

Et  faire  bonne  chère, 

Et  servir  Dieu  de  bon  cueur 

Et  Marie  sa  mère. 


XLII.  CHANSON  NOUVELLE 

De  la  réception  et  parlement  du  Roy  à  l'Em- 
pereur à  Ayguemorte  en  Provence.  Et  se 
chante  sur  le  chant:  Quant  je  partismes  de 
Guy  se,  par  un  lundy  matin. 

A  Ayguemorte  en  Provence 
A  esté  l'assemblée 
Du  noble  Roy  de  France 
Et  de  son  frère  aymé. 
C'est  le  Roy  des  Romains 
Grand  Empereur  de  Rome, 
Et  le  Pape  à  Nice  estoit, 
Qui  est  noble  et  sain  et  homme. 

Cest  noble  Empereur, 
Soubdain  fist  apprester 
Grand  nombre  de  basteaulx 
Et  si  s'est  embarqué, 
Et  vint  diner  joyeusement 
Avec  le  Roy  de  France, 

Et  le  bon  Roy  fut  au  devant 
Et  la  Royne  de  France. 

Le  noble  Roy  de  France 
Alors  fist  apprester 
Navires  et  gallères, 
Et  fort  bien  équiper; 
C'estoit  pour  saluer 
Toute  la  gentillesse 
De  l'Empereur  des  Romains 
Et  toute  sa  noblesse. 

Monsieur  le  Cardinal 

De  Lorraine  y  estoit, 

Si  estoit  le  grand  maistre 

Connestable  du  Roy, 

Et  Vendosme  et  Sainct-Paul  aussi 

Avec  grand  seigneurie, 

Et  Daquebault  grand  mareschal 

De  France  la  jolye. 

Si  ont  accompaigné 

Le  Roy  par  grand  honneur, 

Pour  aller  recepvoir 

Le  noble  Empereur. 

Et  l'ont  reçeu  triumphamment 

Avec  grand  seigneurie 

Et  l'Empereur  vint  accoller 

Le  Roy  par  courtoysie. 

Le  noble  Empereur 
Alors  prind  bravement 
Sa  sœur  Royne  de  France 
Et  baisa  quand  et  quand, 
En  saluant  joyeulsement 
Le  noble  Rov  de  France, 

Et  vint  au  Roy  triumphamment 
En  grande  révérence. 

Les  trompettes  sonnèrent 
Et  plusieurs  esbattements, 
C'estoit  pour  recepvoir 
L'Empereur  des  Romains, 
Et  l'ont  reçeu  bénignement 
En  grande  révérence, 
Et  fut  logé  tout  à  vis 
Du  noble  Roy  de  France. 


XLIII.  CHANSON  NOUVELLE 

Sur  le  trespassement  de  Madame  Isabeau , 
Royne  des  Espaignes,  femme  de  l'Empereur, 
sur  le  chant  :  Adieu, ma  mye,  adieu, ma  rose. 

Voulez-vous  ouyr  des  nouvelles 
Qu'en  France  avons  pour  le  présent, 
Car  c'est  la  Royne  d'Espaigne 
Trespassée  nouvellement; 
Jésus  veuille  avoir  son  âme. 
C'estoit  une  dame  d'honneur, 
Et  si  estoit  femme  et  épouse 
Au  noble  puissant  Empereur. 

L'Empereur  par  grand  amytié 

Ambassade  a  envoyé 

Vers  le  noble  Roy  Françoys , 

Pour  luy  aller  signifier 

Que  sa  femme  estoit  trespassée, 

Dont  le  Rov  en  fut  fort  marrv; 

Soubdain  fist  faire  un  beau  service 
Dans  Nostre-Dame  de  Paris. 

Dans  Nostre-Dame  de  Paris, 
Le  Roy  l'église  a  faict  parer 
De  noir  en  signe  de  grand  deuil, 
Pour  l'honneur  de  la  trespassée; 
Avec  les  armes  de  Bourgongne 
Qu'en  l'église  furent  boutez, 
Nous  en  dirons  trestous  pour  elle 
Ung  requiescat  in  pace. 

Vous  eussiez  veu  dedans  l'église 
Ung  tabernacle  triumphant 
Paré  de  noir  par  très-grand  deuil  ; 
C 'estoit  un  noble  parement, 
Cierges  et  torches  allumées. 
C'estoit  chose  fort  triumphant 
Pour  l'honneur  de  la  trespassée 
Qui  estoit  sœur  au  Roy  puissant. 

Le  noble  Daulphin  des  Françoys 
Au  service  estoit  présent 
Qui  représentoit  la  personne 
De  son  père  le  Roy  puissant, 
Et  le  grand  parlement  de  France, 
Seigneurs,  bourgeois  et  dames  aussi, 
Avec  toute  la  gentillesse 
Qu'alors  estoit  dedans  Paris. 

Noble  Royne  Alienor, 
Tn  te  prias  trop  à  soupirer, 
Quant  ouys  les  piteuses  nouvelles 
Que  ta  sœur  estoit  trespassée, 
En  lui  recommandant  son  âme 
A  Jésus-Christ  notre  pasteur, 


NOUVELLES  79 

De  Portiugal  estoit  saillye 
Et  si  estoit  ta  belle  sœur. 

Celluy  qui  fist  ceste  chanson, 
De  Portiugal  il  est  natif, 
Qui  estoit  avec  l'ambassade 
Qui  s'en  vint  à  la  fleur  de  lys 
Racompter  au  bon  Roy  de  France 
Las!  le  piteux  trespassement ; 
Nous  en  dirons  trestous  pour  elle 
Ung  requiescat  in  pace. 


XLIV.  AULTRE  CHANSON  NOUVELLE 

L'autruy  me  vint  une  bonne  fortune: 
Je  rencontray  une  plaisante  brune 
Laquelle  avoit  d'amour  grand  désir 
Et  de  m'avoir  un  jour  à  son  plaisir, 
Sa  beauté  si  fort  me  haite 
Qu'elle  my  cause  d'amourette, 
Bousquet  d'armes  par  combatz, 
En  cueillant  la  violette, 
Elle  et  moy  dessus  l'herbette, 
En  prenant  joyeulx  soûlas. 

Amy,  dist-elle,  si  tu  en  aymes  une 
D'aultre  que  moy,  c'est  amour  qui  repune; 
D'aultres  que  vous  point  rie  veulx  choisir; 
Baisez-moi  donc  tandis  qu'avons  loisir. 
La  baisa  sur  la  bouchette 
Teste  à  teste, 

Vray  Dieu,  hélas!  quel  soûlas. 

La  mena  en  sa  chambrette, 

Laquelle  estoit  bien  setrette, 

Pour  y  prendre  ses  esbatz. 

Qnan.l  elle  reid  qu'elle  estoit  enfermée 
Et  qu'avec  moy  elle  estoit  asseurée: 

Amy,  dist-clle,  à  vostre  bon  plaisir 
De  vostre  amour  j'en  puis  donc  bien  jonyr. 
La  jectay  sur  la  couchette 

Pour  lui  faire  la  ehosette, 
Et  luy  rembourray  son  bas. 
La  couchette  qui  craquette, 
Qui  fait  crac,  qui  craquette 
Tant  que  tout  tomba  en  bas. 

Quand  elle  veid  qu'elle  estoit  toute  seullette. 

Elle  caquette  en  menant  grand  plaitz. 

Çà,  dit  la  Lente  fillette, 

Godinette, 

Camusette, 

Le  jeu  d'amour  fort  me  plaist. 

Prenons  en  donc  pendant  qu'avons  loisir, 
Fins  grand  soûlas  nous  ne  pourrions  choisir. 
Çà,  dict  la  gente  fillette, 
Godinette, 
Camusette, 
Recommencez  s'il  vous  plaist. 
Je  luy  ay  dict:  Ma  trongnette, 
Godinette, 
Camusette, 
Prenez  en  gré  s'il  vous  plaist 

XL V.   CHANSON  NOUVELLE 

De  la  bonne  vinée,  et  se  chante  sur  le  chant: 
Hélas!  que  vous  afaict  mon  cueur. 

Avant,  gallantz,  avant,  avant , 
Kesjouissez-vous  en  tous  lieux, 
Et  que  chacun  boive  d'autant 
Affin  d'avoir  le  cueur  joyeulx; 
Las!  vous  estes  bien  malheureux, 

Se  n'avez  suffisance, 
Car  j 'avons  pour  nous  resjouir 

Pleine  vinée  en  France. 

Boys  tortu,  nous  te  remercions 
D'avoir  si  bien  fructifié; 
Nous  avons  pour  escu  le  poinsson 
De  bon  vin  tout  purifié; 
Nous  avons  vivres  à  plaisir, 

Bleds  en  grande  habondance; 
Car  j 'avons  pour  nous  resjouir 

Pleine  vinée  en  France. 

Où  sont  ces  gallants  altérés 
Qui  boivent  si  trèà-volontiers, 
Vins  sont  en  tous  lieux  affetez 
A  ung  liard  ou  à  deux  deniers; 
Venez-y  tous,  bons  pionniers, 

Et  faictes  diligence, 
Car  j'avons  pour  nous  resjouh 

Pleine  vinée  en  France. 

Rendons  grâces  au  divin  Roy 
Qui  nous  a  donné  tant  de  biens, 

Car  de  deux  ans,  comme  je  croy, 
Nous  n'y  aurons  faulte  de  riens, 
Veu  que  sans  luy  ne  pouvons  riens; 

Faisons  luy  révérence, 
Car  j 'avons  pour  nous  resjouir 

Pleine  vinée  en  France. 

Gaignez  au  pied  tous  godaillers, 
Brasseurs  de  bierre  et  hoquebars, 
A  Valcuches  ou  à  Monts, 
A  Flandres  où  sont  les  drocars. 
Il  vous  faut  livrer  celle  part 

Et  prendre  en  patience, 
Car  j'avons  pour  nous  resjouir 

Pleine  vinée  en  France. 

Dieu  doint  au  noble  Roy  Françoys 
Joye  et  bonne  prospérité, 
Et  à  tous  bons  princes  courtoys 
Avoir  paix  et  tranquillité', 
Bonne  amour  et  fidélité 

Sans  avoir  différence, 
Car  j'avons  pour  nous  resjouir 

Pleine  vinée  en  France. 

Demandons  à  Dieu  paradis, 
Plus  aultre  chose  ne  nous  fault, 
Et  le  servons  en  faicts  et  dis, 
Si  nous  voulons  monter  là  haut; 
Ainsi  nous  aurons  sans  défïault 

Paradis  sans  doubtance, 
Car  j'avons  pour  nous  resjonyr 

Pleine  vinée  en  France. 

XL VI.  CHANSON  NOUVELLE 

Faicte  et  composée  sur  la  venue  de  l'Empe- 
reur à  la  ville  de  Gand,  sur  le  chant  :  Las, 
que  dict-on  en  France  de  M.  de  Bourbon. 

Escoutez  tous  ensemble 
Nobles,  loyaulx  François 
De  l'Empereur  de  Romme, 
Le  seigneur  des  Gantoys, 
Qui  a  passé  par  France 
C'est  pour  veoir  le  bon  Roy 
Et  la  Royne  de  France 
Et  tout  leur  grand  Conseil. 

Le  noble  Roy  de  France, 
Prince  de  grand  honneur, 
Bravement  en  la  France 
A  reçeu  l'Empereur 
En  grand  honneur  et  joye, 
Faisant  solennité 
Par  toutes  bonnes  villes 
Par  où  il  a  passé. 

Ce  fut  en  Picardie 
Où  fut  le  noble  adieu 
Du  noble  Roy  de  France 
Aussi  de  l'Empereur. 
A  Saint-Quentin  jolye, 
Ville  de  grand  honneur, 
Ce  fut  la  départie 
Du  Roy  et  l'Empereur. 

L'Empereur  sans  doub  tance 
S'en  alla  bravement 
A  son  pays  de  Flandres 
Avec  les  deux  enfans 


84  0HANBON8   ETOUVKLLBB. 

Du  noble  Roy  de  France, 
Prince  de  grand  honneur, 
Jusqu'à  Valentienne 
Convoyer  l'Empereur. 

Quand  les  enfans  de  France 
Eureut  par  grand  honneur 
Convoyé  en  grand  joye 
Le  noble  Empereur, 
Ils  s'en  vindrent  en  France 
En  poste  hastivement, 
Et  l'Empereur  de  Homme 
S'en  allit  droict  à  Gand. 

L'Empereur  sans  doubtance 
S'en  alla  bravement 
Avec  grand  seigneurie 
Dans  la  ville  de  Gand 
Où  fut  faict  grand  justice 
Comme  orrez  réciter; 
Des  plus  grands  de  la  ville 
Eurent  testes  coupées. 

Dedans  Gand  la  grand  ville 
Faict  faire  l'Empereur 
Ung  chasteau  d'excellence, 
Noble  chasteau  d'honneur, 
Ressemblant  à  Millau 
Aussi  puissant  et  fort 
Pour  tenu-  son  pays 
Toujours  en  bon  accord. 


Cy  finissent  les  chansons  nouvelles, 

nouvellement  imprimées  a  paris, 

par  Alain  Lotrian. 

NOTICE   BIBLIOGKAPHIQUE 


Nous  avons,  à  différentes  reprises,  publié 
des  recueils  de  chansons  gothiques  en  fac- 
siniile  ;  niais  le  peu  de  ressource  que  l'on 
trouve  dans  les  imprimeries,  en  caractères  de 
l'époque  de  ces  opuscules,  fait  que  ces  réim- 
pressions deviennent,  quand  le  texte  est  un 
peu  étendu,  très-difficiles  et  très-coûteuses, 
Nous  nous  sommes  donc  décidé,  pour  ceux  qui 
dépassent  un  certain  nombre  de  feuillets,  à 
prendre  un  autre  parti  :  c'est  de  publier  le 
corps  de  l'ouvrage  en  caractères  ordinaires, 
et  de  conserver  seulement  le  titre,  tel  qu'il 
est  dans  l'origine,  pour  en  donner  une  idée 
exacte  aux  amateurs  des  réimpressions  de 
cette  époque. 

Plusieurs  chansonniers  de  l'époque  gothi- 
que commencent  uniformément  par  le  mot 
Sensuivent,  &.  Pour  aider  à  se  reconnaître  dans 
ces  différents  titres,  à  peu  près  identiques  et 

ne  portant  pas  toujours  de  date,  nous  avons 
pris  le  parti  de  désigner  subsidiairement  ceux 
que  nous  connaissons  par  une  lettre. 

Le  recueil  que  nous  publions  porte,  comme 
point  de  reconnaissance,  la  lettre  C.  L'origi- 
al.  publié  par  Alain  Lotrian  en  1542,  forme 
un  petit  in-16  de  42  feuillets  non  chiffrés, 
avec  les  signatures  A.  Mnj  ;  il  a  25  lignes  à  la 
page,  sans  les  haut  de  pages  ;  sa  justification 
est  de  0,11  centimètres  sur  0,07.  La  table,  sans 
ordre  alphabétique,  commence  au  verso  du 
titre  ;  au  verso  du  dernier  feuillet  se  trouve  la 
mention  suivante  :  Cy  finissent  les  chansons 
nouvelles,  nouvellement  imprimées  à  Paris 
par  Alain  Lntriaa.  Ce  recueil  fait  partie  de 
la  Bibliothèque  Impériale,  sous  le  numéro 
Y.  6117.  c.  Réserve.  Nous  n'en  connaissons 
pas  d'autre  exemplaire. 


NOTES 


La  table  de  ce  recueil  étant  sans  ordre 
alphabétique,  nous  avons  cru  devoir  la 
remanier  pour  la  commodité  des  lecteurs. 
Nous  avons  aussi  ajouté  un  numéro  à  chaque 
chanson  pour  faciliter  le  renvoi  du  peu  de 
notes  que  nous  donnons. 

Les  chansons  de  ce  recueil ,  comme  en 
général  presque  toutes  celles  de  cette  époque 
éloignée,  ont  l'air  d'avoir  été  recueillies  de 
souvenir;  aussi  a-t-on  mêlé,  dans  une  même 
chanson,  plusieurs  pièces  sur  le  même  sujet, 
de  sorte  que  malgré  tous  les  soins  possibles, 
il  est  fort  difficile,  souvent,  de  retrouver  la 
limite  des  couplets.  Nous  avons  essayé,  au 
moyen  de  variantes  tirées  d'autres  recueils, 
de  rétablir  quelques-unes  de  ces  chansons, 
au  moins  quant  à  la  suite  du  sens,  sans  être 
assez  heureux  pour  y  parvenir. 

Chanson  IV.  Voici  une  des  pièces  que,  mal- 
gré les  nombreuses  variantes  que  l'on  en  trouve 
dans  différents  recueils,  il  nous  a  été  impos- 
sible de  ramener  à  des  couplets  réguliers,  et 
même  à  des  vers  d'égale  mesure.  Toutefois, 
il  est  clair  que  le  timbre  :  On  dit  que  le  mal 
de  dents,  est  le  premier  vers  de  la  chanson. 

Chanson  V.  Encore  une  chanson  formée  de 
la  réunion  de  deux  autres  chansons. 

Chanson  VI.  Cette  chanson  a  dû  être   fort 

en  vogue,  car  on  la  retrouve  dans  plusieurs 

ils  de  ce  siècle;   elle  paraît  aussi   être 

formée  de  la  réunion  de  plusieurs  chansons 

antérieures. 

Chanson  VII.  Cette  même  chanson  se 
trouve  dans  ce  même  recueil  n°  XLV,  avec 
ce  premier  vers  :  avant,  gallantz,  avant,  avant; 

il  y  a  seulement  un  couplet  de  plus  que  nous 
rapportons  à  sa  place.  Affetez,  ou  ajferez, 
suivant  un  autre  texte,  ne  serait-ce  pas 
plutôt  offerez  :  offerts,  qu'il  devrait  y  avoir? 

Chanson  XII.  Entreprise  des  Flamans  et 
des  Bourguignons  sur  Péronne,  en  1536. 

Chanson  XIV.  Assault  de  Therouanne.  en 
1537. 

Chanson  XV.  La  reine  d'Ecosse.  —  Made- 
leine, fille  de  François  Ier,  mariée  en  1536 
à  Jacques  V,  roi  d'Ecosse,  morte  trois  ans 
après. 

Chanson  XVI.  Chanson  très-populaire  de 
cette  époque. 

Chanson  XVII.  Connestable  de  France.  — 
Chades  de  Bourbon,  né  en  1489.  Fait  conné- 
table de  France  vers  1515,  par  François  I*r,  à 
l'âge  de  26  ans.  Les  inimitiés  de  la  reine 
Louise  de  Savoie,  dont  il  méprisait  le  vieil 
amour,  le  forcèrent   de  trahir  son  pays  et  de 

se  jetter  dans  les  bras  de  Charles-Quint.  Il  fut 
tué  au  siège  de  Rome  en  1527. 

Chanson  XVIII.  Accords  faits  par  le  roy  et 
l'empereur  en  1528. 

Chanson  XIX.  Dons  faits  par  l'empereur 
aux  dames  de  France. 

Le  Saint-Père  Clément  VII,  qui  avait  fait 
le  rapprochement  entre  les  deux  souverains. 

La  reine  de  France,  Mme  Aliénor,  sœur  de 
Charles-Quint. 

Chanson  XXI.  Victoire  des  Dieppois. 

Chanson  XXIV.  Prise  de  Suze,  en  1536. 

Chanson  XXV.  Duchesse  de  Longueville. 
Après  la  mort  de  la  fille  de  François  Ier,  Jac- 
ques V,  roi  d'Ecosse,  épousa,  en  1539,  Marie 
de  Lorraine,  fille  du  duc  Claude  de  Guyse,  et 
veuve  de  Dunoys,  duc  de  Longueville;  elle  lui 
donna,  en  1542,  l'infortunée  Marie  Stuart. 

Chanson  XXIX.  Etat  de  la  noblesse  de 
France.  On  trouve  aussi  cette  chanson  dans 
Leroux  de  Lincy,  t.  II,  p.  118,  et  dans  le 
Bulletin  de  la  Société  de  l'histoire  de  France, 
t.  I,  p.  274. 

Chanson  XXX.  Accords  entre  le  roi  et 
l'empereur  en  1538.  Voyez  Leroux  de  Lincy, 
t.  II,  p.  122,  et  le  Bulletin  de  la  Société  de 
l'histoire  de  France,  t.  I,  p.  277. 

Chanson  XXXI.  Dame  Aliénor,  sœur  de 
Charles-Quint,  veuve  du  roi  de  Portugal. 

Chanson  XXXVI.  Cette  chanson  est  un 
véritable  cantique. 

Chanson  XXXVII.  Prise  de  Hesdin  en  1525. 

Chanson  XXXVIII.  Prise  de  la  Thare^taise, 

en  1535. 

Cette  chanson  se  trouve  aussi  dans  le 
recueil  du  même  éditeur,  de  1543,  f.  iiii. 

Chanson  XLI.  Galios  :  galériens. 

Chanson  XLII.  Entrevue  de  François  1er  et 
de  Charles-Quint  à  Aiguesmortes,  en  Provence, 
en  1538.  Voyez  Leroux  de  Lincy,  t.  II,  p.  120, 
et  Bulletin  de  la  Soc.  d'hist.  de  France,  t.  II, 
p.  175. 

Chanson  XLIII.  Mort  d'Isabeau,  femme  de 
Charles-Quint,  vers  1539. 

Chanson  XLIV.    L'avant  -  dernier  couplet 

est  tronqué.  *  .   i 

Chanson  XL VI.  Passage  de  Charles  V  par 
la  France,  en  1540.  Voyez  Leroux  de  Lincy, 
t.  II,  p.  124,  et  Bull,  de  la  Société  de  l'hist.  de 
France,  t.  II,  p.  278. 

A.  Percheron. 

